Aidilfitri: Kesesakan paling teruk 150 kilometer antara Rawang ke Gopeng

Aliran trafik di Lebuhraya Utara Selatan (PLUS) menghala ke utara dari Rawang ke Gopeng sesak sepanjang 150 kilometer (km) berikutan pertambahan jumlah kenderaan setakat 1 tengah hari ini, 1 Mei 2022.

Peningkatan aliran trafik itu juga adalah susulan pemberian tol percuma dan diskaun tol kepada Keluarga Malaysia bersempena sambutan Aidilfitri seperti diumumkan Perdana Menteri Datuk Seri Ismail Sabri Yaakob, Isnin lepas.

Umat Islam dijangka akan menyambut Aidilfitri pada Selasa (3 Mei), lapor Bernama.

Jurucakap PLUS ketika dihubungi Bernama di sini hari ini memaklumkan keadaan trafik dari Slim River ke Sungkai adalah antara laluan paling terjejas dan para pengguna dinasihatkan untuk merancang perjalanan dengan sebaiknya.

Bagi laluan menghala ke selatan pula, kesesakan sepanjang 12km dilaporkan berlaku bermula dari Bandar Ainsdale sehingga ke Seremban dan di Putra Mahkota menuju ke Nilai dengan keadaan trafik perlahan sejauh 8km.

“Trafik di lain-lain kawasan menghala ke selatan masih lancar dan dalam keadaan terkawal kecuali dari Skudai menuju ke Senai Utara yang bergerak perlahan,” kata jurucakap berkenaan.

Sementara itu, tinjauan di Twitter Lembaga Lebuhraya Malaysia setakat 1 tengah hari tadi mendapati trafik lancar di laluan utama dari Kuantan ke Kuala Terengganu dan hanya sesak sejauh 1.3km sebelum susur keluar Plaza Tol Kuala Terengganu menuju arah pusat bandar.

Trafik juga lancar dari Plaza Tol Karak menuju ke Kuantan di kedua-dua arah.

Orang ramai boleh mendapatkan maklumat trafik terkini menerusi talian bebas tol Plusline di 1800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik.


Isu YB DAP Pulau Pinang lembu, ADUN Air Itam mohon maaf

Ahli Dewan Undangan Negeri (ADUN) Air Itam, Joseph Ng Soon Siang hari ini tampil memohon maaf selepas binaan replika lembu memakai songkok dan kain samping di Bulatan Jalan Air Itam, Pulau Pinang menimbulkan kemarahan umat Islam.

“Berkaitan kontroversi yang tular di media sosial berhubung hiasan di Bulatan Jalan Air Itam semalam, pihak kami ingin memohon maaf atas kekhilafan yang dicetuskan.

“Sebagai tindakan lanjut, pihak kami telah menurunkan hiasan tersebut dengan kadar segera semalam,” katanya dalam satu kenyataan hari ini.

Agenda Daily awal pagi tadi melaporkan seorang warga prihatin membuat aduan selepas melihat sendiri binaan lembu dipakaikan songkok, berkain samping dan ada replika ketupat di lehernya, kononnya bagi menyambut Aidilfitri tidak lama lagi.

Menurut Joseph, umumnya setiap kali musim perayaan, pihaknya akan meletakkan perhiasan mengikut tema perayaan di lokasi berkenaan.

“Namun, kelalaian yang dibuat tanpa sebarang niat buruk berhubung hiasan sempena sambutan Syawal telah menyentuh sensitiviti rakan-rakan Muslim di sini.

“Dengan ini, sekali lagi saya ingin memohon maaf dan mengambil tanggungjawab sepenuhnya di atas kejadian yang berlaku,” katanya.


Peruntukan pembangkang: Takiyuddin, Hamzah bakal jumpa Anwar

Terkejut dengan jawapan Timbalan Perdana Menteri, Datuk Seri Fadillah Yusof yang mengatakan masih menunggu permohonan daripada ahli-ahli Parlimen pembangkang berkait agihan peruntukan, Perikatan Nasional (PN) akan menemui Perdana Menteri Datuk Seri Anwar Ibrahim.

“Saya rasa tidak perlu berbuat demikian kerana bila kerajaan pusat sudah buat keputusan untuk memberikan peruntukan tersebut, sepatutnya ia dilaksanakan tanpa sebarang syarat,” kata Ketua Whipnya, Datuk Seri Takiyuddin Hassan yang bakal bertemu Anwar bersama Ketua Pembangkang Datuk Seri Hamzah Zainuddin.

Beliau berkata demikian pada sidang akhbar ketika majlis Rumah Terbuka Aidilfitri Parlimen dan Kawasan Kota Bharu, hari ini.

Bekas menteri itu berkata, kerajaan tidak sewajarnya mempersulitkan proses agihan peruntukan itu demi kepentingan rakyat.

“Awalnya perdana menteri meminta saya bertemu Fadillah untuk membincangkan perkara tersebut dan ia telah dilaksanakan pada Ramadan lalu. Pada asasnya perkara itu telah dijanjikan oleh kerajaan pusat yang ada sekarang ini termasuk di dalam manifesto pilihan raya mereka sendiri iaitu memberikan peruntukan sama rata kepada ahli Parlimen tanpa sebarang syarat.

“Jika mereka mahu meletakkan syarat, sila kemukakan dan kita tengoklah sama ada boleh dipenuhi atau sebaliknya. Namun saya menyatakan tidak perlu buat permohonan atau apa-apa syarat. Pemberian peruntukan kepada ahli Parlimen sepatutnya menjadi amalan yang diteruskan daripada kerajaan terdahulu,” jelasnya.

Menurutnya, kerajaan perlu lebih prihatin terhadap keperluan peruntukan kepada ahli Parlimen pembangkang memandangkan sudah masuk bulan kelima bagi tahun ini.

“Sekarang ini sudah masuk bulan kelima untuk tahun ini dan pada Oktober nanti akan ada pembentangan bajet baharu. Jadi bajet sedia ada perlu digunakan dengan sewajarnya,” katanya.


ICU tentera di Hospital Kepala Batas mampu rawat 27 pesakit kritikal

Unit Rawatan Rapi (ICU) di lapangan yang didirikan oleh Angkatan Tentera Malaysia (ATM) di perkarangan Hospital Kepala Batas, Pulau Pinang, semalam, mampu merawat sehingga 27 pesakit kritikal Covid-19.

Ketua Pengarah Kesihatan, Tan Sri Noor Hisham Abdullah berkata, perkhidmatan ICU lapangan itu akan mula beroperasi secara berperingkat tidak lama lagi.

“Field ICU ini menggunakan konsep modular di mana ianya mampu merawat sehingga 27 pesakit kritikal Covid-19 yang memerlukan bantuan pernafasan serta peralatan ‘life support’ lain.

“Selain itu, makmal modular dan unit radiologi modular turut didirikan bagi memberikan kemudahan perkhidmatan sokongan klinikal,” katanya dalam kenyataan hari ini.

Beliau berkata, sebagai permulaan seorang pakar anestesiologi dan rawatan rapi, dua pegawai perubatan dan 14 jururawat terlatih dalam rawatan rapi akan memulakan tugas.

“Kekuatan tenaga kerja daripada pelbagai kategori ini akan dipertingkatkan lagi mengikut keperluan dari semasa ke semasa,” katanya.

Dr Noor Hisham berkata, Bahagian Perkhidmatan Kesihatan (BPK) ATM juga sudah pernah mendirikan hospital medan untuk pesakit ‘non-Covid’ di Tawau, Sabah; serta ‘Makeshift Covid-19 Hospital’ di Penjara Pokok Sena, Kedah; dan terkini di Kapit, Sarawak.

Selain itu, ATM telah memainkan peranan penting dalam membantu NADMA dan Kementerian Kesihatan Malaysia bagi menjayakan Pusat Kuarantin dan Rawatan Covid-19 Berisiko Rendah (PKRC) MAEPS dan PKRC MAEPS 2.0 yang mampu menampung sehingga 8,000 katil bagi merawat pesakit di negeri-negeri di Lembah Klang dan sekitarnya.

“Kolaborasi antara agensi sebegini sentiasa dialu-alukan dalam usaha kita sebagai satu pasukan memerangi pandemik COVID-19.

“Semoga segala usaha ini dapat membantu dalam memastikan rawatan yang terbaik diberikan kepada pesakit-pesakit terutamanya yang kritikal Covid-19 dan seterusnya mengurangkan kadar kematian akibat Covid-19 di Malaysia,” katanya.


UMNO Kelantan putus hubungan dengan PAS lepas jumpa Ismail Sabri

Badan Perhubungan UMNO Kelantan mengambil keputusan memutuskan hubungan kerjasama dengan PAS negeri itu berkuat kuasa serta-merta, tatkala politik negara panas semula susulan pembubaran Dewan Undangan Negeri (DUN) Johor hari ini.

Pengerusi Badan Perhubungan UMNO Kelantan, Datuk Ahmad Jazlan Yaakub, berkata keputusan yang dibuat itu setelah PAS Kelantan yang kekal menjalin kerjasama dengan Bersatu.

PAS dan Bersatu bergabung dalam Perikatan Nasional (PN) yang turut disertai Parti Solidariti Tanah Airku (STAR), Parti Progresif Sabah (SAPP) dan Parti Gerakan Rakyat Malaysia (Gerakan).

Badan Perhubungan UMNO Kelantan membuat keputusan itu setelah mengadakan pertemuan dengan Naib Presiden parti itu yang juga Perdana Menteri, Datuk Seri Ismail Sabri Yaakob di Kota Bharu, hari ini.

Petang tadi, Sultan Johor Sultan Ibrahim Ibni Almarhum Sultan Iskandar berkenan membubarkan DUN Johor berkuat kuasa hari ini, bagi memberi laluan kepada Pilihan Raya Negeri (PRN) negeri itu.

Baginda menandatangani watikah pembubaran DUN, menurut kenyataan dalam laman Facebook Sultan Ibrahim Sultan Iskandar, petang ini.

Terdahulu, baginda berkenan menerima menghadap Menteri Besar, Datuk Hasni Mohammad pada jam 5 petang di Istana Bukit Serene, Johor Bahru hari ini.

Mengulas lanjut Ahmad Jazlan berkata walaupun tidak lagi bekerjasama dengan PAS, UMNO tetap memberi sokongan kepada kerajaan negeri Kelantan dan Menteri Besar, Datuk Ahmad Yakob.

“Sekiranya ada kaitan berkepentingan dengan asas agama, rakyat dan bangsa, kita (UMNO Kelantan) boleh duduk bersama (PAS),” katanya seperti dilapor BHOnline.

DUN Kelantan mempunyai 45 kerusi dengan PAS memiliki 37 kerusi manakala selebihnya UMNO dan Bersatu.


Anak saudara Sivarasa bebas tuduhan rasuah

Mahkamah Sesyen Kuala Lumpur melepas dan membebaskan anak saudara kepada bekas ahli Parlimen Sungai Buloh, R. Sivarasa dan bekas pekerjanya daripada tiga pertuduhan rasuah kerana tidak melaporkan kemasukan pekerja asing kepada imigresen, enam tahun lalu.

Hakim Azura Alwi membuat keputusan itu selepas Timbalan Pendakwa Raya Noralis Mat memaklumkan kepada mahkamah, representasi untuk menggugurkan pertuduhan yang dihantar oleh R. Naveen Kularasa, 51 dan bekas pekerja Sivarasa, Nico Kam Joo Hoe, 25 diterima oleh Jabatan Peguam Negara (AGC).

“Kes ini ditetapkan untuk perbicaraan pada minggu hadapan namun terdapat perkembangan baharu iaitu representasi untuk menggugurkan pertuduhan yang dihantar kedua-dua tertuduh diterima oleh AGC.

“Oleh itu pihak pendakwaan memohon untuk menarik balik pertuduhan dan mohon mahkamah melepaskan tanpa membebaskan kedua-dua tertuduh,” kata Noralis pada sebutan kes itu, hari ini, lapor The Malaysian Insight.

Peguam, Ramesh Sivakumar yang mewakili Kam dan peguam, M. Puravalen yang mewakili Naveen memohon anak guam mereka dilepas dan dibebaskan mengambil kira faktor kes yang dituduh merupakan kes aduan lama sejak 2017 dan adalah tidak munasabah untuk membiarkan kedua-dua tertuduh dibelenggu pertuduhan sekiranya pendakwaan menukar fikiran.

“Perkara ini harus dimuktamadkan. Pihak pendakwaan juga tidak memberikan sebarang alasan mengapa kedua-dua tertuduh tidak harus dilepas dan dibebaskan,” kata Ramesh.

Setelah meneliti hujahan kedua-dua pihak, Azura kemudian melepas dan membebaskan kedua-dua lelaki itu dan memerintahkan wang jaminan RM10,000 bagi setiap tertuduh dikembalikan kepada penjamin.

Pada 24 Januari tahun lepas, Naveen dan Kam mengaku tidak bersalah atas dakwaan bersama-sama secara rasuah meminta wang tunai RM55,000 bagi diri mereka daripada warga Bangladesh, Mono Miah Siddikur Rahman sebagai dorongan kononnya untuk tidak melaporkan kepada pihak imigresen berkaitan Syarikat Dyna Maintainance Services Sdn Bhd milik individu itu yang dikatakan telah membawa masuk pekerja asing dengan menggunakan kelayakan profesional untuk kerja-kerja buruh.

Mengikut pertuduhan kedua dan ketiga, kedua-dua lelaki itu turut mengaku tidak bersalah atas dakwaan telah secara rasuah bersetuju untuk menerima bagi diri mereka wang tunai RM45,000 dan menerima wang tunai RM20,000 daripada pemilik syarikat sama melalui Kam (tertuduh kedua) berhubung perkara sama.

Kesemua perbuatan itu didakwa dilakukan di dua restoran di Cheras dan di sekitar Kuala Lumpur pada 1 tengah hari hingga 10 malam antara 17 hingga 21 September 2017.

Pertuduhan dikemukakan mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM) 2009 dibaca bersama Seksyen 34 akta sama yang membawa hukuman penjara maksimum 20 tahun dan denda tidak kurang daripada lima kali ganda jumlah nilai suapan atau denda RM10,000 atau mengikut mana-mana yang lebih tinggi, jika sabit kesalahan.


Syor BN jadi pembangkang nak tutup sokongan UMNO kepada PH, DAP

Ada beberapa pemimpin UMNO yang masih mentah dalam politik dan kalah Pilihan Raya Umum Ke-15 (PRU-15), semalam (19 November 2022) mencadangkan supaya Barisan Nasional (BN) menjadi ‘pembangkang’.

Cadangan ‘budak-budak mentah’ itu agak pelik. Kononnya mahu mengambil jalan tengah tidak menyokong Perikatan Nasional atau Pakatan Harapan (PH).

Jadi, mereka seolah-olah mencadangkan wakil rakyat BN duduk di kerusi blok pembangkang di Dewan Rakyat.

Kita tahu individu yang memberi cadangan sedemikian adalah mereka yang rapat dengan Presiden UMNO Datuk Seri Ahmad Zahid Hamidi dan bekas Perdana Menteri Datuk Seri Najib Razak, yang kini dipenjarakan.

Jika kerjasama antara Perikatan Nasional, Gabungan Parti Sarawak (GPS), Gabungan Rakyat Sabah (GRS) serta sokongan daripada enam wakil rakyat parti lain, termasuk Bebas – demi kestabilan negara – maka parti pimpinan Tan Sri Muhyiddin Yassin, akan membentuk Kerajaan Persekutuan.

Jika cadangan itu diterima ini bermakna BN akan duduk sebaris dengan PH di blok pembangkang.

Tidakkah ini bermakna BN yang dikuasai UMNO juga secara tidak langsung menjadi sekutu PH yang turut dianggotai DAP – parti yang disebut-sebut pemimpin UMNO sebagai tidak menghormati orang Melayu?

Justeru, benarkah UMNO di bawah kepimpinan Zahid kini boleh dicop sebagai parti PENGKHIANAT BANGSA MELAYU?

Antara yang membuat cadangan supaya BN menjadi pembangkang ialah calon BN bagi Parlimen Shah Alam yang kalah, tetapi kini bersetuju menerima jawatan Ketua Penerangan UMNO, Isham Jalil.

Dia adalah pengikut setia Najib yang dipecat serta-merta sebagai Ketua Penerangan BN Selangor, tetapi kemudian dilantik sebagai ahli Majlis Tertinggi (MT) UMNO di bawah Zahid.

Seorang lagi yang membuat cadangan serupa ialah Naib Ketua Pemuda UMNO Melaka, Dr Muhamad Akmal Saleh. Cadangan itu dibuat setelah UMNO dan BN kalah semua kerusi Parlimen di negeri itu, termasuk kerusi yang dimenanginya pada PRU-14 – Jasin dan Masjid Tanah.

Kenapa tiba-tiba muncul cadangan ini?

Adakah cadangan ini datang daripada orang tertentu di dalam MT yang rapat dengan Zahid, yang tidak mahu memperlihatkan dia sememangnya menyokong Pengerusi PH Datuk Seri Anwar Ibrahim menjadi Perdana Menteri?

Kita tahu bagaimana rapatnya hubungan Zahid dan Anwar sebelum ini.

Kononnya bagi menunjukkan bahawa UMNO/BN tidak menyokong PH/DAP dan juga tidak mahu bersama Perikatan Nasional, maka parti itu mengambil jalan tengah menjadi pembangkang.

Tapi perlu diingat, jika UMNO/BN mengambil keputusan sedemikian, kerusi mereka di Dewan Rakyat adalah di blok pembangkang yang turut dibarisi PH dan DAP.

Jadi, sekiranya tidak mahu dicop PENGKHIANAT BANGSA MELAYU, UMNO sewajarnya memberi sokongan kepada Perikatan Nasional untuk membentuk Kerajaan Persekutuan yang lebih kukuh dan stabil.

Namun, UMNO mestilah berjanji dengan ikhlas, tidak akan melakukan pengkhianatan sebagaimana dibuat oleh 14 Ahli Parlimen mereka diketuai Zahid, apabila menarik sokongan kepada Kerajaan Perikatan Nasional dan Muhyiddin pada 2021.

Ketua Pengarang
Agenda Daily


Ismail Sabri kata bergurau saja selepas Latiff sindir suruh pecat

Perdana Menteri sementara Datuk Seri Ismail Sabri Yaakob mengakui hanya bergurau ketika membuat kenyataan mahu memecat 12 menteri Perikatan Nasional (PN), susulan isu penghantaran surat kepada Agong bagi menolak Pilihan raya Umum Ke-15 (PRU-15) diadakan tahun ini.

Beliau berkata demikian susulan Menteri di Jabatan Perdana Menteri (Tugas-Tugas Khas), Dr Abd Latiff Ahmad, mengecam kenyataan ‘pecat menteri’ dibuatnya yang menyatakan menteri Kabinet boleh meletak jawatan lebih awal jika mempunyai “maruah”.

Untuk rekod, Ismail Sabri mengangkat sumpah sebagai Perdana Menteri pada 21 Ogos 2021 setelah mendapat sokongan 50 ahli Parlimen parti gabungan PN iaitu 31 daripada Bersatu; PAS (18); dan STAR (satu), serta empat Bebas.

Ketika menjadi Perdana Menteri kelapan, Tan Sri Muhyiddin Yassin turut melantik Ismail Sabri sebagai menteri dan Timbalan Perdana Menteri, sebelum 15 ahli Parlimen parti itu diketuai presidennya Datuk Seri Ahmad Zahid Hamidi, menjatuhkan kerajaan PN.

“Saya berseloroh ke serius? Kalau saya serius dia (Dr Abd Latiff Ahmad) dah kena pecat dah. Dia ada dalam Kabinet… itu tak pecat… maknanya saya berselorohlah,” katanya dalam Ismail pada sidang media, hari ini (Rabu, 19 Oktober 2022) seperti dilapor FMT.

Memetik laoran itu Ismail Sabri berkata, jika kenyataan (pecat menteri) tersebut serius sudah pasti akan berlaku pemecatan dalam kalangan menteri PN termasuk Abd Latiff.

Terdahulu hari ini, Abd Latiff meluahkan rasa terkilan berhubung kenyataan Ismail Sabri bahawa beliau boleh memecat 12 menteri PN yang menulis surat kepada Yang di-Pertuan Agong berhubung isu pembubaran Parlimen.

Abdul Latiff berpandangan, penggunaan ayat ‘pecat menteri’ itu tidak sepatutnya disebut dalam ucapan politik walaupun disampaikan secara gurauan dan sinikal.

Isnin lalu, Ismail Sabri dalam ucapannya ketika Majlis Solidariti Kestabilan dan Kemakmuran Negeri Perak di Bagan Datuk, mendedahkan beliau ada memberi ‘bayangan’ mengenai pembubaran Parlimen kepada Kabinet.

Bagaimanapun, kenyataan Naib Presiden UMNO itu disangkal Abd Latiff kerana Ismail tidak pernah meminta mandat daripada anggota Jemaah Menteri mengenai tarikh pembubaran Parlimen.

Katanya, Ismail hanya ada menyatakan bahawa beliau ingin mengutamakan persediaan bencana, monsun timur laut dan kos barangan (ekonomi), berbanding PRU-15.

“Memang kita tahu Perdana Menteri mempunyai kuasa ‘hire and fire’ (lantik dan pecat), namun kami pun ada maruah. Tidak perlu pecat, kami pun boleh letak jawatan lebih awal.

“Kami masih lagi anggota Kabinet ‘caretaker’ (sementara). Masih belum terlambat untuk dipecat. Mungkin Perdana Menteri Kesembilan boleh mencipta sejarah dengan memecat anggota Kabinet dalam masa ‘kecederaan’,” katanya.


Peniaga hentikan ‘Menu Rahmah’, tiada sambutan, alami kerugian

Seorang pemilik restoran di Bayan Lepas, Pulau Pinang, mengakui terpaksa menghentikan ‘Menu Rahmah’ hanya beberapa minggu selepas memperkenalkannya, memandangkan sambutan orang ramai yang kurang dan kerugian kewangan.

Dalam video yang disiarkan di akaun TikTok rasmi Tong Kayu Cafe Original, pemiliknya Fakhrul menjelaskan bahawa mereka tidak mempunyai pilihan selain menghentikan menu tersebut kerana tidak tahan lagi menanggung kerugian.

“Ya… Saya kena hentikan Menu Rahmah… dengan alasan yang tertentu. Sebenarnya dengan harga RM5 masih ada untung, tapi untungnya kecil dan kita kena main dengan volume.

“Saya telah buat promosi kepada penduduk, tapi masalahnya tidak ada sambutan.

“Ada dua sebab untuk pemberhentian itu – yang pertama adalah kerana faktor ekonomi. Saya tidak memiliki modal yang besar dan perniagaan saya hanya perniagaan biasa.

“Kedua, sambutan yang sangat lemah sehingga membawa kepada kerugian,” katanya dalam video yang menerangkan keputusan dan sebab di sebalik penamatan ‘Menu Rahmah’.

Fakhrul berkata, dia telah memperkenalkan dua menu – nasi putih berlauk ayam masak kicap dan nasi putih ayam goreng kunyit.

“Saya tidak menyediakan banyak – hanya kira-kira 15 pinggan untuk setiap menu – tetapi kami masih tidak dapat menghabiskannya. Kami terpaksa ‘melepaskan’ hidangan.

“Saya sudah tidak tahan lagi. Kami ada menu untuk kira-kira dua hingga tiga minggu sudah.

“Saya menceritakan perihal perniagaan saya… bukan menghentam mana-mana pihak. Saya tak pro mana-mana. Isu ini untuk perniagaan saya… saya peniaga kecil,” katanya.

Fakhrul turut melahirkan harapan agar pelanggannya tidak mengecamnya atas keputusan itu, sambil menambah bahawa mereka pada mulanya bersemangat tinggi untuk menyokong inisiatif berkenaan, tetapi terpaksa berhenti seketika kerana kerugian.


Kematian akibat banjir kilat di India meningkat kepada 50 orang

Angka kematian akibat banjir kilat dan tanah runtuh yang dicetuskan oleh hujan lebat di bahagian utara dan timur India meningkat kepada 50 mangsa setakat Ahad, lapor Xinhua memetik Hindustan Times.

Angka kematian tertinggi direkodkan di utara Himachal Pradesh iaitu sebanyak 36 dengan satu lagi negeri Uttarakhand turut terjejas teruk.

Beberapa buah rumah turut dihanyutkan, manakala jalan raya serta jambatan juga dilaporkan musnah.

Pelancong terperangkap di pelbagai lokasi kerana lalu lintas terhalang.

Negeri Odisha dan Jharkhand turut terjejas, selain Kashmir yang dikuasai India.

Lima orang yang dilaporkan hilang pada Sabtu di Himachal Pradesh masih gagal dikesan, lapor Press Trust of India. – Bernama


Thailand mansuh kuarantin pelancong lengkap vaksinasi

Pusat Pentadbiran Situasi Covid-19 (CCSA) Thailand memansuhkan arahan kuarantin kepada pelancong asing yang lengkap divaksinasi dari beberapa negara mulai 1 November ini.

Jurucakap CCSA Taweesilp Visanuyothin, berkata pengembara lengkap vaksinasi dari Amerika Syarikat (AS), United Kingdom (UK), China, Jerman dan Singapura yang tiba dengan pesawat tidak akan diwajibkan menjalani kuarantin.

Langkah itu diambil dalam usaha Thailand untuk menarik lebih ramai pelancong menjelang cuti hujung tahun, sekali gus menghidupkan semula industri pelancongannya yang terjejas teruk akibat pandemik Covid-19.

Kementerian Kesihatan Awam Thailand melaporkan jumlah keseluruhan kes positif Covid-19 di negara itu mencecah lebih 1.75 juta individu dengan 1.62 pesakit telah sembuh, 107,925 masih dirawat di hospital, dan 18,029 meninggal dunia.

Hari ini negara itu melaporkan 11,276 kes baharu, dan 134 kematian.

Perdana Menteri Prayut Chan-O-cha sebelum ini menyasarkan 10 negara yang diberi kelonggaran menjalani kuarantin, tetapi CCSA menyemak semula dan memberi kebenaran kepada sedikit sahaja negara.

Pada masa sama CCSA juga memendekkan tempoh masa perintah berkurung daripada jam 11 malam kepada 3 pagi bermula Sabtu ini, selain mengurangkan bilangan wilayah yang dianggap berisiko tertinggi tahap Covid-19 dari 29 hingga 23 wilayah.

Namun, CCSA mengekalkan Bangkok, pintu masuk utama pelancong ke Thailand, sebagai wilayah berisiko paling tinggi dengan penularan Covid-19, kerana jumlah kes yang tinggi.

Keputusan memansuhkan kuarantin bagi pelancong dari negara terbabit dibuat menyusul pengumuman Prayut pada Isnin bahawa Thailand “tidak boleh melepaskan peluang menarik pelancong menjelang akhir tahun bagi menyokong jutaan rakyat negara itu yang terlibat dalam industri pelancongan dan industri berkaitan.

Pelancong yang lengkap vaksinasi bukan daripada negara yang disenaraikan itu bagaimanapun tidak dikenakan kuarantin ketika tiba di wilayah Phuket, dengan syarat tidak boleh merentasi ke wilayah lain. – Agensi


Ribuan sertai solidariti untuk empat sekeluarga Muslim dibunuh

Ribuan rakyat Kanada hari ini berarak menyokong satu keluarga Muslim yang dibunuh dalam kejadian rempuhan sebuah pikap Ahad lalu, yang disifatkan oleh Perdana Menteri Justin Trudeau sebagai serangan pengganas.

Empat mangsa daripada tiga generasi terbunuh apabila Nathaniel Veltman, 20, merempuh mereka ketika keluarga itu hendak melintas jalan berhampiran rumah mereka di London. Seorang lagi ahli keluarga itu, budak lelaki berusia sembilan tahun, terselamat tetapi masih dirawat di hospital.

Keluarga mangsa dalam kenyataan memaklumkan mereka yang terbunuh ialah Salman Afzal, 46; isterinya Madiha, 44; anak perempuan mereka, 15, dan nenek mereka berusia 74 tahun, sementara kanak-kanak lelaki yang cedera dikenali sebagai Fayez.

Orang ramai di London, Ontario berjalan kaki tujuh kilometer dari lokasi kejadian rempuhan itu menuju ke sebuah masjid berhampiran, tidak jauh dari tempat letak kereta di mana Veltman ditangkap.

Sesetengahnya membawa poster bertulis ‘kebencian tiada tempat di sini’, dan ‘sayangi melebihi kebencian’.

“Bahagian terbaik bukannya jumlah yang hadir… tetapi kepelbagaian masyarakat yang datang dari setiap komuniti di London… datang bersama-sama untuk sebab ini,” kata pelajar kolej Abdullah al-Jarad, 19 tahun yang turut menyertai perarakan itu.

Masyarakat pelbagai bangsa dan keturunan serta agama menunjukkan solidariti kepada keluarga empat mangsa bunuh, sambil membawa poster bertulis ‘kebencian tiada tempat di sini’, dan ‘sayangi melebihi kebencian’, di London, semalam. – Gambar Reuters

Selepas beberapa ketika semuanya diam menghormati waktu kejadian itu, wakil daripada beberapa agama memberi ucapan mengutuk sifat kebencian dan memberi dukungan kepada lebih 30,000 komuniti Islam di London.

Perhimpunan lain turut diadakan di Toronto, Ottawa, Montreal dan Quebec, di mana kejadian tembakan di masjid menyebabkan enam terbunuh pada 2017 lalu.

Serangan itu mencetuskan kemarahan di seluruh Kanada, dengan ahli politik daripada semua parti mengutuk jenayah, sambil mendesak tindakan keras diambil bagi menghalang jenayah kebencian dan Islamophobia.

Veltman dihadapkan ke mahkamah pada Khamis dan akan dibawa sekali lagi ke hadapan hakim Isnin ini. Dia dituduh melakukan empat pembunuhan kelas pertama dan satu cubaan membunuh. – Agensi

Rempuhan kereta bunuh 4 warga Muslim kerana kebencian: Polis


Patuhi SOP pada hari mengundi esok: SPR

Suruhanjaya Pilihan Raya (SPR) mengingatkan pengundi yang akan mengundi pada Pilihan Raya Negeri (PRN) Johor esok, agar mematuhi prosedur operasi standard (SOP) yang ditetapkan.

Setiausaha SPR Datuk Ikmalrudin Ishak berkata semua pengundi diwajibkan memakai pelitup muka, menggunakan pensanitasi tangan, merekodkan kehadiran serta mengamalkan penjarakan fizikal.

“Petugas pilihan raya akan memantau pergerakan pengundi bagi memastikan garis panduan dipatuhi, sepanjang berada dalam pusat mengundi,” katanya dalam satu kenyataan.

Beliau berkata pensanitasi tangan akan dibekalkan di semua pusat mengundi, dan pengundi perlu melalui penggunaan pensanitasi tangan di empat stesen dalam pusat mengundi.

Empat stesen itu ialah di pintu masuk pusat mengundi, pintu masuk saluran, dalam saluran iaitu selepas proses mencelup jari dengan dakwat kekal iaitu sebelum menerima kertas undi, dan sebelum keluar dari pusat mengundi.

Ikmalrudin berkata pengundi yang bergejala tetap dibenarkan mengundi di khemah khas, yang dipantau oleh pegawai kesihatan.

Pengundi berstatus individu dalam siasatan (PUI) dan individu dalam pengawasan (PUS) yang ingin mengundi, hendaklah memohon kebenaran daripada pegawai kesihatan daerah, Pejabat Kesihatan Daerah (PKD) yang mengawasi Arahan Perintah Pengawasan dan Pemerhatian berkenaan, untuk keluar sementara ke pusat mengundi.

“Kebenaran ini adalah tertakluk kepada penilaian risiko jangkitan oleh pegawai kesihatan daerah tersebut, dan pengundi perlu mematuhi semua garis panduan yang ditetapkan oleh KKM (Kementerian Kesihatan),” katanya.

Ikmalrudin berkata calon dan petugas yang memasuki pusat mengundi diingatkan tidak memakai baju, topi, pelitup muka atau membawa material yang mempunyai nama, simbol, gambar parti atau calon yang bertanding, atau apa-apa bahan kempen serta sebarang ‘tagline’ atau slogan kempen yang menjurus atau membawa maksud sokongan atau cenderung kepada mana-mana fahaman politik.

“Mana-mana pengundi atau individu yang gagal mematuhi undang-undang boleh dihalang dari memasuki pusat mengundi dan dikenakan tindakan undang-undang,” katanya.

Mengingatkan bahawa tempoh rasmi berkempen tamat pada 11.59 malam, 11 Mac, Ikmalrudin berkata semua pihak hendaklah menghentikan sebarang bentuk aktiviti berkempen, termasuk aktiviti merayu undi.

“Mana-mana pihak tidak boleh merayu undi termasuklah di luar pusat mengundi dan juga melalui saluran media sosial seperti Facebook, Twitter, Instagram dan lain-lain.

“Membuka, membina atau menyelenggara barung semasa hari mengundi adalah dilarang, dan mana-mana pihak yang melakukan kesalahan tersebut akan diambil tindakan undang-undang,” katanya.

Seramai 2,539,606 pengundi biasa daripada 2,597,742 pengundi berdaftar, layak mengundi esok.

Sebanyak 1,021 pusat mengundi dan 4,638 saluran akan dibuka.


Tiada tindakan disiplin doktor mogok, kata Menteri kesihatan

Kerajaan memberi jaminan tidak akan mengenakan tindakan disiplin terhadap mana-mana doktor atau pegawai kesihatan kontrak yang menyertai mogok semalam, kata Menteri Kesihatan Datuk Seri Dr Adham Baba.

“Insya-Allah tidak ada tindakan kepada mereka walaupun mereka telah pun keluar semalam berdemonstrasi…kita tidak akan ambil tindakan disiplin,” katanya menggulung pertanyaan Ahli-ahli Parlimen mengenai penerangan tindakan mengatasi penularan COVID-19 pada Mesyuarat Khas Dewan Rakyat hari ini.

Katanya, kumpulan doktor dan pegawai kesihatan terbabit berhak berkumpul untuk menyuarakan pandangan masing-masing.

Beliau juga berkata kerajaan menyediakan pelan jangka pendek dan sederhana termasuk melanjutkan tempoh jawatan kontrak dua tahun bagi membolehkan KKM membentangkan pindaan kepada Akta Pencen 1980 dan Akta Perubatan 1971.

Katanya pindaan kedua-dua akta itu bagi membolehkan pegawai perubatan kontrak mendapatkan jawatan tetap dengan kaedah berpencen atau pilihan caruman Kumpulan Wang Simpanan Pekerja (KWSP).

“Saya berjanji akan bawa ke Parlimen (pindaan akta) untuk kita boleh bantu mereka (pegawai kontrak), saya mengharapkan sokongan Ahli Yang Berhormat supaya ia dapat bahas (untuk dipinda) dan diluluskan supaya doktor kontrak ini dapat pembelaan sewajarnya,” katanya.

Terdahulu, Dr Adham membentangkan penerangannya berhubung tindakan yang dilaksanakan KKM untuk membendung penularan wabak itu. Seramai 18 Ahli Parlimen membangkitkan persoalan dan memohon penjelasan lanjut.


Jumlah dagangan negara meningkat kepada RM231.4 bilion pada April

Jumlah dagangan Malaysia pada April 2022 meningkat 21.3 peratus tahun ke tahun kepada RM231.4 bilion, kata Jabatan Perangkaan Malaysia.

Eksport meningkat 20.7 peratus kepada RM127.5 bilion manakala import bernilai RM103.9 bilion (+22.0 peratus), lapor Bernama.

Bagi April 2022, eksport pakaian dan segala kelengkapan pakaian terpilih meningkat 18.5 peratus tahun ke tahun kepada RM499.9 juta.

Ketua Perangkawan Malaysia Datuk Seri Dr Mohd Uzir Mahidin berkata di peringkat negeri, Johor mencatatkan eksport tertinggi bagi pakaian dan segala kelengkapan pakaian terpilih bernilai RM272.7 juta (54.5 peratus), diikuti oleh Selangor (RM104.3 juta, 20.9 peratus) dan Perlis (RM41.0 juta, 8.2 peratus).

“Eksport pada April 2022 meningkat sebanyak RM21.9 bilion (+20.7 peratus) berbanding bulan sama tahun sebelumnya manakala import juga meningkat RM18.7 billion (+22.0%) pada April 2022 berbanding bulan sama 2021,” katanya dalam kenyataan Statistik Eksport Import Mengikut Negeri Pada April 2022, hari ini.

Beliau berkata, antara lima negeri pengeksport utama, Pulau Pinang kekal di kedudukan teratas sebanyak 29.3 peratus dan diikuti oleh Johor (20.0 peratus), Selangor (19.5 peratus), Sarawak (8.1 peratus) dan Wilayah Persekutuan Kuala Lumpur (4.3 peratus).

Bagi import, Selangor kekal sebagai penyumbang utama sebanyak 25.6 peratus, diikuti oleh Pulau Pinang (23.4 peratus), Johor (18.3 peratus), Wilayah Persekutuan Kuala Lumpur (7.3 peratus) dan Kedah (5.7 peratus), kata beliau.


Kerajaan digesa perluas program bantu rakyat terjejas inflasi

Kerajaan mesti mengambil langkah komprehensif untuk membendung kenaikan harga, dan memastikan bekalan barangan makanan dan keperluan harian yang mencukupi, kata Bersatu.

Dalam satu kenyataan hari ini, Setiausaha Agungnya Datuk Seri Hamzah Zainuddin berkata, perkara itu antara yang tercapai dalam mesyuarat Majlis Pimpinan Tertinggi (MPT) yang dipengerusikan Tan Sri Muhyiddin Yassin pada Rabu.

Hamzah, yang turut menyadang jawatan Menteri Dalam Negeri berkata, MPT Bersatu turut mahukan Kerajaan memberi fokus utama kepada usaha-usaha untuk membantu rakyat, terutamanya golongan berpendapatan rendah.

“Justeru itu, Bersatu akan memperluaskan program bantuan prihatin rakyat yang dilaksanakan oleh parti termasuk program kebun komuniti yang kini sedang dilaksakan di beberapa kawasan.

“Program ini mampu menjana pendapatan penduduk di samping menyediakan bekalan sayuran dan makanan dengan harga yang murah,” katanya lagi.

Hamzah berkata, mesyuarat MPT itu antara lain membincangkan beberapa perkara berkenaan pengurusan parti, dan isu-isu semasa terutamanya inisiatif untuk menangani isu kos sara hidup rakyat.

Mengenai pengurusan parti, beliau berkata, MPT telah menetapkan tarikh persidangan Cawangan bermula 19 Ogos sehingga 18 September 2022, manakala persidangan Bahagian bermula 8 Oktober hingga 9 Oktober, 2022.

Ujarnya lagi, Persidangan Agung Tahunan (PAT) Bersatu 2022 pula ditetapkan pada 12 dan 13 November 2022.

“Manakala urusan pemilihan parti di peringkat cawangan akan ditangguhkan ke suatu tarikh tidak melebihi 18 bulan dari tarikh pemilihan yang sepatutnya diadakan,” katanya lagi, lapor Astro AWANI.

Di samping itu Hamzah berkata, mesyuarat turut bersetuju untuk melantik bekas Menteri Hal Ehwal dalam Negeri, Tan Sri Mohd Radzi Sheikh Ahmad sebagai ahli MPT yang terbaharu. – Artikel kredit SatuBerita


Timbalan Ketua Menteri Sarawak meninggal dunia akibat Covid-19

Timbalan Ketua Menteri Tan Sri James Jemut Masing dilaporkan meninggal dunia di Hospital Umum Sarawak (HUS) kira-kira jam 7 pagi tadi.

Berita itu disahkan Menteri Muda di Pejabat Ketua Menteri (Hal Ehwal Korporat dan Unit Komunikasi Awam Sarawak), Abdullah Saidol dalam kumpulan WhatasApp media Sarawak.

Presiden Parti Rakyat Sarawak itu yang juga Ahli Dewan Undangan Negeri (ADUN) Baleh, dimasukkan di unit rawatan rapi HUS selepas disahkan positif Covid-19 pada September lalu.

Difahamkan Masing sudah melengkapkan dua dos vaksin.

“Dengan rasa sedih dimaklumkan Timbalan Ketua Menteri James Jemut Masing telah meninggal dunia di hospital. May his Soul rest in Peace,” kata Abdullah.


PMX enggan tarik balik tuduhan PN ditaja dana judi, dakwa ada asas

Perdana Menteri Datuk Seri Anwar Ibrahim kekal dengan pendirian yang dikeluarkan sebelum ini semasa menuduh Perikatan Nasional (PN) menggunakan wang judi pada Pilihan Raya Umum Ke-15 (PRU-15).

Anwar berkata tidak akan mengeluarkan dakwaan berhubung dana judi sekiranya tidak asas dan tidak akan menarik balik kenyataan, malah mengalu-alukan sekiranya PN mahu meneruskan saman terhadapnya.

“Tetapi kalau dia hendak teruskan, silakan. Saya tidak akan keluar kenyataan kalau saya tiada asas,” katanya kepada pemberita selepas merasmikan Pesta Buku Antarabangsa Kuala Lumpur (PBAKL) 2023 di Pusat Dagangan Dunia Kuala Lumpur (WTCKL) hari ini.

Anwar juga berkata siasatan berhubung isu itu melibatkan pelbagai agensi, justeru siasatan atau tindakan hanya akan diambil selepas mempunyai bukti.

Semalam, dilaporkan Pengerusi PN, Tan Muhyiddin Yassin menuntut Anwar serta Timbalan Perdana Menteri Datuk Seri Ahmad Zahid Hamidi memohon maaf kerana mendakwa PN menggunakan wang judi pada PRU-15 dan akan berbincang dengan peguam berhubung tindakan seterusnya.

Sebelum ini, Anwar pernah membayangkan sebahagian dana pilihan raya PN datang daripada syarikat perjudian yang terbabit dengan cabutan khas.

Mengulas lanjut, Anwar menjelaskan, siasatan berkenaan isu itu masih dijalankan oleh agensi bertanggungjawab bagi mengumpul bukti sebelum tindakan sesuai diambil.

“Sudah tentu, ia ada banyak agensi dan siasatan ini apabila ada bukti barulah diambil tindakan. Biarlah agensi itu jelaskan,” katanya menjawab soalan sama ada siasatan berkait isu itu masih diteruskan.

Isu berkenaan berbangkit selepas Anwar ketika sidang medianya pada 5 Disember tahun lalu, membayangkan sebahagian dana pilihan raya beberapa parti Melayu dan Islam datang daripada syarikat perjudian yang terbabit dengan cabutan khas judi.

Sementara itu, dalam jawapan bertulis di Parlimen, Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said, memberitahu siasatan oleh Suruhanjaya Pencegahan Rasuah Malaysia (SPRM) tidak dapat membuktikan dakwaan parti PN menerima dana daripada syarikat perjudian untuk berkempen dalam PRU-15 lalu.

Susulan kenyataan itu, pemimpin pembangkang bertali-arus mendesak Anwar membuat permohonan maaf atas dakwaannya sebelum ini.


Zahid syor bubar DUN Melaka

Presiden UMNO Datuk Seri Ahmad Zahid Hamidi hari ini mencadangkan Dewan Undangan Negeri (DUN) Melaka dibubarkan bagi memberi semula mandat kepada rakyat memilih kerajaan baharu.

Ia susulan tindakan empat Ahli Dewan Undangan Negeri (ADUN) Melaka, termasuk bekas Ketua Menteri, Datuk Seri Idris Haron dan tiga lagi ADUN Barisan Nasional (BN) serta Perikatan Nasional (PN) dan Bebas menarik sokongan terhadap kerajaan BN pimpinan Datuk Seri Sulaiman Md Ali, hari ini.

“Saya tidak mengapa kehilangan kerajaan negeri yang dikuasai parti saya tapi tunggulah.

“Saya fikir elok kalau diadakan PRN negeri yang baharu supaya DUN dibubar dan kita beri mandat semula kepada rakyat untuk memilih mana kerajaan yang terbaik untuk mentadbir negeri dan negara kita, Insya-Allah,” kata Ahli Parlimen Bagan Datuk itu ketika membahaskan Rancangan Malaysia Ke-12 di Dewan Rakyat, hari ini.

Terdahulu, tiga ADUN yang turut menarik sokongan kepada kerajaan negeri ialah Datuk Nor Azman Hassan (BN-Pantai Kundor), Datuk Noor Effandi Ahmad (BERSATU-Telok Mas) dan Datuk Norhizam Hassan Baktee (BEBAS-Pengkalan Batu).

Surat pemakluman mengenai perkara itu serta peletakan jawatan Idris, Noor Effandi dan Norhizam Hassan sebagai Ahli Majlis Mesyuarat Kerajaan Negeri (EXCO), yang bertarikh 30 September lalu diserahkan kepada Sulaiman di Pejabat Ketua Menteri Melaka di Seri Negeri, Ayer Keroh, pagi tadi.

Kerajaan Melaka yang diterajui BN dibentuk pada Mac tahun lalu selepas Pakatan Harapan (PH) tumbang berikutan empat ADUN ketika itu memberikan sokongan kepada gabungan PN.

Kerajaan Melaka ketika ini diwakili 17 ADUN, dengan 14 daripadanya UMNO, dua daripada BERSATU dan satu Bebas, manakala pembangkang pula 11 kerusi.


Saya maafkan Ummi Hafilda yang tak tahu keadaan sebenar, kata Azmin

Ummi Hafilda Ali tidak mengetahui keadaan sebenar sehingga membuat tuduhan palsu mendakwa yang abangnya, Datuk Seri Mohamed Azmin Ali melanggar prosedur operasi standard (SOP) Perintah Kawalan Pergerakan (PKP).

Menteri Perdagangan Antarabangsa dan Industri menjelaskan adiknya mungkin tersilap dalam tuduhan dibuat terhadapnya dan beliau sudah pun memaafkan pun adiknya itu memandangkan sedang menyambut Hari Raya Aidilfitri.

“Saya membaca tuduhan yang dibuat oleh Ummi Hafilda. Sebagai abang, saya maafkan tuduhan tersebut. Tidak ada apa-apa yang perlu saya simpan di hati.

“Mungkin beliau tidak mengetahui keadaan sebenar. Semoga Syawal ini lebih bermakna untuk kita semua. Eid Mubarak,” katanya lapor portal.

Sebelum ini, tular di media sosial Ummi Hafilda mendakwa ahli keluarga Azmin telah merentas daerah dan menghadiri perjumpaan untuk sambutan hari raya Aidilfitri.

Terdahulu, Ketua Polis Putrajaya, Asisten Komisioner Mohd Fadzil Ali berkata, siasatan awal terhadap dakwaan bahawa keluarga Azmin melanggar SOP PKP mendapati, semua individu terbabit mendiami kediaman Menteri Perdagangan Antarabangsa dan Industri di Presint 10, Putrajaya.


Ambillah kuda tua UMNO, kata Nur Jazlan label menteri PAS cap ayam

Timbalan Pengerusi Badan Perhubungan UMNO Johor menyifatkan Ahli Parlimen Pasir Salak, Datuk Seri Tajuddin Abdul Rahman sebagai ‘kuda tua’ dan mengalu-alukan PAS mengambilnya sebagai calon Pilihan Raya Umum Ke-15 kelak.

Malah, bekas Ahli Parlimen Pulai Datuk Nur Jazlan Mohamed juga menyifatkan pemimpin dan menteri daripada PAS yang menganggotai Kabinet Naib Presiden UMNO Datuk Seri Ismail Sabri Yaakob adalah ‘cap ayam’.

Menurutnya beliau tertarik dengan sikap oportunis PAS setiap kali ada sesuatu yang boleh memberi keuntungan kepada parti itu dalam politik, dengan memberi contoh tindakan PAS ‘meminang’ Tajuddin yang dipecat sebagai ahli Majlis Tertinggi (MT) UMNO.

“Minggu lepas, selepas MP Pasir Salak, Tajuddin dipecat sebagai MT UMNO dan buat sidang media serta dedahkan isu dalaman, dengan pantas Setiausaha Agong PAS, Datuk Seri Takiyuddin Hassan dan Pesuruhjaya PAS Perak, Razman Zakaria pinang kuda tua UMNO itu.

“PAS berikan laluan kerusi Pasir Salak itu kepada Tajuddin untuk bertanding pada PRU-15 nanti atas tiket Perikatan Nasional (PN) dan mewakili PAS.

“Saya tergelak besar bila baca kenyataan kedua-dua pemimpin PAS itu. Memang orang PAS ini sejak dulu lagi suka menangguk di air keruh untuk kepentingan politik biarpun ia serendah level kuda tua.

“Memang tak salahlah saya cop pemimpin dan menteri PAS ni cap ayam. Kalau dah spesies cap ayam jadi mereka akan cari geng yang sama cap ayam,” katanya dalam kenyataan hari ini.

Nur Jazlan yang baru-baru ini mencetuskan kontroversi apabila melabelkan Ismail Sabri sebagai Perdana Menteri UMNO paling lemah dalam sejarah berkata, Tajuddin sekarang ini hanya menjadi liabiliti dan tidak membawa keuntungan apa-apa pun kepada UMNO.

Beliau berkata individu seperti Tajuddin yang suka memperlekehkan presiden sendiri, serta suka memalukan parti sendiri sememangnya tidak layak berada bersama UMNO.

“Orang macam ini sudah tak boleh dipercayai sama macam pemimpin PAS yang rakyat terutamanya pengundi Melayu Islam sudah tak percaya lagi dengan macam-macam retorik politik dan penunggang agama selama ini.

“Jadi lebih baiklah Tajuddin terjun bersama labu-labu sayongnya dan hanyut di Sungai Pasir Salak bersama PAS,” kata Nur Jazlan.

Menurutnya UMNO tidak akan rugi, malah berasa lega sekiranya Tajuddin meninggalkan parti dan bersama PAS kerana UMNO dan Barisan Nasional (BN) Pasir Salak boleh memberi laluan serta peluang kepada pemimpin muda menjadi calon PRU-15.

Beliau turut menggesa UMNO dan BN Pasir Salak melakukan reformasi kepemimpinan dan mungkin bahagian itu boleh menjadi contoh terbaik kepada permulaan proses peremajaan UMNO.

“Tajuddin pun sudah lebih dua dekad jadi Ahli Parlimen Pasir Salak dan macam-macam jawatan dari menteri ke pengerusi GLC hinggalah kepada Duta Khas. Jadi cukuplah tu. Bagilah peluang orang lain nak merasa jadi Ahli Parlimen pula,” katanya.


UMNO masih kuat jika Zahid jadi Presiden, kata Mat Maslan

Jika Datuk Seri Ahmad Zahid Hamidi masih kekal menerajui UMNO, dijangka parti itu akan bertambah kuat dan tidak ada keperluan untuk meletak jawatan, kata Datuk Seri Ahmad Maslan.

Setiausaha Agung UMNO itu percaya Zahid masih layak untuk kekal sebagai Presiden parti kerana masih mendapat kepercayaan ahli-ahli parti tersebut, ia walaupun prestasi terburuk dalam sejarah pada Pilihan Raya Umum Ke-15 (PRU-15) baru-baru ini.

Jelasnya, semua peringkat kepimpinan parti dalam Barisan Nasional (BN) termasuk pengerusinya, Zahid

Sebalikny, Ahmad berkata lebih elok bermuhasabah terhadap perkara duka itu dan bersama BN mencari penyelesaian atas segala kekurangan selain merapatkan kembali saf parti.

“Kalau nak suruh letak jawatan, ramai betul kena letak jawatan… ada 7,000 lebih Pusat Daerah Mengundi (PDM) di seluruh Malaysia, ketua PDM, pengerusi perhubungan, ketua pemuda, ketua wanita dan ketua puteri yang tak dapat tarik pengundi muda dan baharu, terlalu ramai.

“Jadi, jangan ada sesiapa yang letak jawatan, kita muhasabah atas apa sudah berlaku. Kita bersyukur walaupun menang sedikit pada PRU15, namun kemenangan itu sangat penting. Kita rapatkanlah kembali parti kita,” katanya dipetik laporan Bernama.

Sementara itu, Ahmad berharap pelantikan barisan Kabinet baharu di bawah kerajaan perpaduan pimpinan Perdana Menteri Datuk Seri Anwar Ibrahim perlu dirunding bersama pengerusi BN atau pucuk pimpinan parti itu.

“Saya berharap ketika Datuk Seri Anwar Ibrahim menjadi Perdana Menteri, perundingan hendaklah dibuat dengan pucuk pimpinan kerana mereka menjadi suara kepada parti,” katanya.

Ahmad yang juga Ahli Parlimen Pontian turut menyarankan agar UMNO Bahagian menganjurkan sesi dialog dan penerangan bagi memberikan penjelasan keputusan BN menyertai kerajaan perpaduan serta pelbagai perkara lain berhubung parti.


Anwar hilang sokongan jika gagal pertahan institusi kehakiman: KJ

Bekas Menteri Kesihatan, Khairy Jamaluddin, menjangkakan Datuk Seri Anwar Ibrahim akan hilang sokongan rakyat jika Perdana Menteri gagal mempertahankan institusi kehakiman negara.

Ia susulan tindakan UMNO serta penyokong bekas Perdana Menteri, Datuk Seri Najib Razak, yang didakwa Khairy, terus memberikan tekanan kepada kerajaan Anwar, termasuk yang terbaru berkait isu pengampunan diraja.

Menurutnya kedudukan kerajaan Anwar mungkin tidak terjejas dengan tekanan terhadap isu pengampunan ini, tetapi Anwar boleh kehilangan sokongannya ketika Pilihan Raya Negeri (PRN) di Negeri Sembilan dan Selangor, tidak lama lagi.

“Sokongan Anwar mungkin merosot jika beliau tidak dapat mempertahankan badan kehakiman daripada tekanan (penyokong) Najib dan UMNO. Arus di bawah ini akan menjejaskan (sokongannya dalam) PRN.

“Kehilangan Selangor atau Negeri Sembilan akan memberi kesan yang amat besar bagi Anwar. Perikatan Nasional (PN) sudah mengenal pasti kedua-dua negeri ini sebagai medan pertempuran utama mereka.

“Jika mereka berjaya menawan kedua-dua negeri ini dan mengekalkan momentum untuk beberapa tahun, mereka berada dalam kedudukan yang baik untuk meraih kemenangan lebih besar menjelang Pilihan Raya Umum (PRU) akan datang,” katanya dalam penulisannya yang disiarkan portal berita South China Morning Post (SCMP), semalam (14 April 2023).

Khairy berkata, di atas kertas, kedudukan politik dua negeri ini dilihat masih selamat dan memihak kepada Anwar, bersandar rujukan kepada data keputusan Pilihan Raya Umum (PRU) pada November lalu.

“Analisis pantas keputusan PRU dan disepadankan ke kerusi DUN, menunjukkan perjuangan sukar untuk PN di kedua-dua negeri ini. Pengiraan kasar berdasarkan keputusan PRU itu menunjukkan, PN akan merebut dua kerusi DUN di Negeri Sembilan, dengan selebihnya dikuasai Pakatan Harapan (18) dan Barisan Nasional (16).

“Di Selangor, PN akan lebih baik dengan 12 kerusi (DUN), tetapi ini masih kurang daripada 41 kerusi (DUN) Pakatan Harapan. Landskap politik Malaysia sudah berubah dengan ketara sejak November. Namun, peluang PN boleh ditingkatkan jika mereka memastikan calon-calon terkenal dan popular untuk bertanding dalam PRN nanti,” katanya.

Khairy dalam siaran podcast sebelum ini, menyatakan selain tidak melayan pengampunan diraja terhadap Najib seperti dituntut UMNO, Anwar juga boleh ‘menyingkirkan’ kerjasama politik dengan UMNO-BN, memandangkan Perdana Menteri sudah memperoleh sokongan majoriti termasuk dari parti politik di Sarawak dan Sabah.

Majlis Tertinggi (MT) UMNO yang bermesyuarat 7 April lalu memohon ihsan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, untuk mempertimbangkan pengampunan penuh kepada Najib.


Ringgit kekal rendah, RM4.51 satu dolar AS

Ringgit kekal rendah ketika dibuka hari ini (Khamis, 9 Mac 2023), susulan kejatuhan mendadak pada Rabu setelah dolar Amerika Syarikat (AS) melonjak disebabkan kemungkinan Rizab Persekutuan AS (Fed) menaikkan kadar faedah sebanyak 50 mata asas lagi.

Pada jam 9 pagi, nilai ringgit berada pada 4.5190/5235 berbanding dolar AS, berbanding dengan kadar penutup Rabu pada 4.5230/5265.

Pengarah Urusan Pengurusan Aset SPI Stephen Innes berpendapat bahawa ringgit mungkin telah pulih daripada beberapa kelemahan.

“Tetapi pelabur akan kekal berhati-hati tanpa mengira bagaimana ringgit berakhir hari ini,” katanya menurut Bernama.

Innes berkata, Fed masih berdepan dengan gabungan luar biasa kekuatan dan kelemahan pasaran buruh dalam sektor yang paling sensitif kepada kadar faedah seperti perumahan.

“Walaupun Fed diminta untuk menyelesaikan isu bekalan buruh struktur, malangnya bagi pelabur Asia, Fed dilihat bersedia untuk menaikkan kadar faedah bagi mengurangkan inflasi,” katanya.

Sementara itu, Ketua Ekonomi, Analisis Pasaran dan Kewangan Sosial Bank Muamalat Malaysia Bhd, Mohd Afzanizam Abdul Rashid, berkata ringgit dijangka kekal rendah dan terus berada pada sekitar paras halangan segera pada RM4.5293.

“Keputusan mesyuarat Jawatankuasa Dasar Monetari (MPC) hari ini akan memberi lebih banyak warna kepada Kadar Dasar Semalaman. Oleh itu, ringgit dijangka diniagakan dalam jajaran kecil hari ini,” katanya.

Sementara itu, ringgit diniagakan kebanyakannya rendah berbanding sekumpulan mata wang utama kecuali pound apabila ia meningkat kepada 5.3528/3581 pada pagi ini daripada 5.3530/3571 semalam.

Unit tempatan merosot berbanding yen Jepun kepada 3.2993/3028 daripada 3.2880/2908 pada Rabu dan berkurangan berbanding euro kepada 4.7662/7709 daripada 4.7650/7687 semalam.

Sebaliknya, ringgit diniagakan kebanyakannya tinggi berbanding mata wang ASEAN, kecuali baht Thai.

Ia meningkat berbanding dolar Singapura kepada 3.3388/3426 daripada 3.3397/3428 pada Rabu, naik berbanding rupiah Indonesia kepada 292.7/293.1 daripada 292.9/293.3 dan menambah berbanding peso Filipina kepada 8.17/8.18 daripada 8.18/8.19 sebelum ini.

Bagaimanapun, unit tempatan merosot berbanding baht Thai kepada 12.8985/9169 daripada 12.8912/9070 semalam.


ADUN DAP positif dadah dakwa dihidang minuman ‘aneh’

Minuman ‘aneh’ dihidang semasa pertemuan dengan kawan-kawan yang juga klien semasa majlis sempena Tahun Baharu Cina di Pulau Pinang, dakwa Ahli Dewan Undangan Negeri (ADUN) Pasir Bedamar, Terence Naidu.

ADUN DAP itu berkata kemudiaan pihak polis menyerbu pusat hiburan di Perai, Pulau Pinang dimana beliau berada sama kelmarin dan ujian air kencing mendapatinya positif dadah.

Menurutnya, apabila tiba di Perai, beliau dibawa ke lokasi yang mana beliau kemudian ditahan.

“Saya tidak mengambil sebarang bentuk bahan terlarang. Saya terkejut ketika dimaklumkan bahawa ujian air kencing saya positif, kerana saya ini merokok pun tidak.

“Saya dihidangkan minuman yang ‘aneh’, saya tidak meminumnya selepas merasa sedikit.

“Keesokkan harinya saya dimaklumkan bahawa ketika saya ke tandas, seseorang telah datang ke meja dan mengisi gelas minuman saya,” katanya dalam kenyataan dalam Facebook beliau hari ini.

Menurutnya, ekoran insiden itu, semalam sebaik sahaja dibebaskan daripada ditahan polis, beliau telah membuat laporan polis menyatakan beliau terdedah kepada anasir yang mencurigakan.

Naidu berkata, beliau juga telah menamakan saksi kejadian tersebut.

Semalam, media melaporkan seorang ADUN dari Perak ditahan polis dalam satu serbuan di sebuah pusat hiburan karaoke (KTV) di Perai kelmain kerana disyaki positif dadah.

Selain ADUN berusia 50-an berkenaan, turut ditahan dalam serbuan kira-kira jam 9 malam itu ialah 35 individu lain iaitu 28 lelaki dan lapan wanita kerana disyaki positif dadah.

Sementara itu, Pengerusi DAP Perak Nga Kor Ming sudah meminta Naidu memberi laporan bertulis berhubung penahanannya itu.

Kata Kor Ming laporan lengkap itu diperlukan supaya pimpinan parti baik di peringkat negeri mahupun Pusat dimaklumkan mengenai situasi sebenar yang berlaku.

“Beliau sudah dibebaskan dengan jaminan polis. Kita juga sudah meminta beliau mengemukakan laporan bertulis berhubung kejadian itu kepada parti,” katanya dalam satu kenyataan.


Pemandu Myvi dalam video tular ditahan semula berhubung kes curi

Pemandu kereta Perodua Myvi yang ditahan kerana melakukan provokasi serta menghalang pemandu lain di jalan raya Isnin lepas ditahan semula berhubung kes mencuri kenderaan di sekitar Lembah Klang dan Johor.

Ketua Polis Daerah Sentul ACP Beh Eng Lai berkata lelaki berusia 31 tahun itu ditahan semalam pada 4.05 petang di pekarangan Ibu Pejabat Polis Daerah (IPD) Kuala Selangor oleh sepasukan polis dari Bahagian Siasatan Jenayah IPD Sentul, lapor Bernama.

“Penangkapan pemandu kereta Perodua Myvi itu berjaya menyelesaikan kes kecurian kenderaan yang dilaporkan di sekitar Kuala Lumpur, Selangor dan Johor,” menurutnya dalam kenyataan hari ini.

Susulan penangkapan itu, polis telah merampas satu kunci kereta berlambang Perodua bersama alat kawalan jauh, sebuah kereta Perodua Myvi putih bernombor pendaftaran PGT124 yang disahkan palsu dan sebilah rotan berukuran 90 sentimeter.

Polis turut merampas dua rangkai kunci motosikal berlambang Yamaha dan tiga motosikal dengan nombor pendaftaran palsu iaitu Yamaha Ego Avantiz (JFV124), Yamaha Nouvo LC (MALAYSIA124) dan KTM 790 Adventure (QQ124) serta serangkai kunci berlambang KTM.

Beh berkata lelaki itu ditahan reman selama tiga hari bermula hari ini hingga Ahad untuk siasatan lanjut.

“Semakan rekod mendapati suspek mempunyai pelbagai rekod kesalahan jenayah lampau melibatkan penyalahgunaan dadah,” katanya.

Isnin lepas, pemandu terbabit ditahan selepas tular di media sosial apabila video berdurasi 27 saat dimuat naik melalui laman Facebook ‘Inforoadblock’ memaparkan kejadian memandu secara berbahaya dan ugutan menggunakan sebatang kayu di Jalan MRR2 berhampiran Taman Layang-Layang di sini.


Polis teruskan siasatan kes mangsa rogol libatkan rakan ADUN

Siasatan tetap akan diteruskan pihak polis berhubung kes tuduhan rogol yang dibuat oleh seorang wanita terhadap rakan kepada Ahli Dewan Undangan Negeri (ADUN) Gombak Setia yang tular baru-baru ini.

Perkara itu disahkan Ketua Polis Kuala Lumpur, Datuk Azmi Abu Kassim yang berkata pihaknya akan memanggil semula saksi-saksi bagi mendapatkan maklumat lanjut dan setakat ini kes tersebut masih dalam siasatan.

“Berdasarkan laporan yang baru diterima, mungkin ada keperluan untuk memanggil semula saksi-saksi bagi melihat aspek lain dalam siasatan itu.

“Setakat ini, kes terbabit masih dalam siasatan polis dan kita dalam proses untuk melengkapkan siasatan bagi dirujuk kepada Timbalan Pendakwa Raya (DPP),” katanya lapor Utusan Malaysia.

Menurut Azmi, setakat ini polis sudah membuat dua tangkapan bagi membantu siasatan, namun mereka sudah dibebaskan dengan jaminan polis.

Katanya, kes disiasat mengikut Seksyen 376 Kanun Keseksaan kerana merogol.

Semalam, media melaporkan seorang wanita mendakwa dirogol pada Disember tahun lalu, dan menamakan dua kenalan ADUN Gombak Setia, Hilman Idham, dalam laporan polis dibuatnya berhubung kejadian itu.

Seorang daripada mereka ialah pemimpin bahagian parti komponen Perikatan Nasional (PN), manakala seorang lagi dikatakan sebagai kenalan lama Hilman.

Berdasarkan laporan polis, mangsa mendakwa dijemput Hilman ke sebuah hotel di Kuala Lumpur untuk meraikan ulang tahun kelahiran bersama kenalan rapatnya dan dua rakan wanita lain, pada Jumaat, 4 Disember tahun 2020.


Sokongan rakyat: Risikan tentera kata kedudukan PN terus naik

Kedudukan Perikatan Nasional (PN) menjelang hari pengundian Pilihan Raya Umum Ke-15 (PRU-15) Sabtu ini (19 November 2022) dalam arah aliran menaik mengatasi semua parti yang bertanding, dan dijangka mampu membentuk Kerajaan Persekutuan.

Timbalan Menteri Pertahanan, Datuk Seri Ikmal Hisham Abdul Aziz berkata kedudukan itu adalah berdasarkan laporan dilakukan pasukan perisikan – Kor Risik Diraja Angkatan Tentera Malaysia (ATM).

“Semalam saya menerima panggilan daripada perisikan tentera yang memaklumkan berita di peringkat negara hari ini, kedudukan Perikatan Nasional dalam PRU-15 ini ke arah menaik.

“Kerusi Perikatan Nasional diramal mengatasi Barisan Nasional (BN) dan kedudukan kita setakat ini cukup baik… sekiranya ia termakbul, bermakna Perdana Menteri akan diangkat daripada Perikatan Nasional,” katanya berucap pada Ceramah Grand Final PRU-15 di Machang, malam ini (17 November 2022).

Ikmal Hisham yang juga calon PAS Parlimen Tanah Merah turut mengharapkan pengundi memberi kepercayaan kepada Perikatan Nasional untuk mengemudi negara.

Dalam pada itu, beliau menyifatkan Pengerusi Badan Perhubungan UMNO Kelantan, Datuk Ahmad Jazlan Yaakub, gagal membawa pembangunan kepada Machang selama dua penggal mengemudi Parlimen berkenaan.

Katanya, Ahmad Jazlan yang juga calon BN Parlimen Machang gagal mengambil peluang untuk membawa masuk pembangunan di Parlimen berkenaan ketika memegang jawatan sebagai Timbalan Menteri Pembangunan Luar Bandar.

“Buktinya hari ini apabila saya datang ke Machang, banyak perbezaan jika dibandingkan dengan Parlimen Tanah Merah dan berharap pengundi di sini memberi peluang kepada calon PAS di Parlimen Machang, Wan Ahmad Fayhsal Wan Ahmad Kamal, untuk membawa perubahan,” katanya.


RM9.40 sekilogram harga siling baharu ayam mulai 1 Julai

Kerajaan Persekutuan hari ini mengumumkan harga siling baharu ayam pada RM9.40 sekilogram berkuat kuasa 1 Julai.

Menteri Pertanian dan Industri Makanan Datuk Seri Ronald Kiandee berkata arahan itu susulan mesyuarat Kabinet hari ini untuk mengekalkan subsidi kerajaan sedia ada.

Ronald juga mengumumkan harga siling baharu untuk telur ayam di Semenanjung, dengan telur Gred A pada RM0.45 sebiji; Telur gred B pada harga RM0.43 sebiji dan telur Gred C pada harga RM0.41 sebiji.

Kerajaan sebelum ini menetapkan harga siling ayam pada RM8.90 sekilogram sebelum harga itu sebelum ini diputuskan untuk diapungkan mulai 1 Julai ini. Bagaimanapun, kerajaan membatalkan rancangan membiarkan harga ayam diapung dan akan mengumumkan harga siling baharu.

Keputusan ini juga telah mengambil kira dan diselaraskan dengan Bantuan Keluarga Malaysia (BKM) yang diumumkan oleh Perdana Menteri, Datuk Seri Ismail Sabri Yaakob baru-baru ini melalui inisiatif bantuan tunai termasuk bantuan tunai tambahan berjumlah sehingga RM500 kepada golongan B40 dan sebahagian daripada golongan M40.

Seramai 8.6 juta penerima BKM sudah diluluskan dengan isi rumah bakal menerima hingga RM2600 tahun ini. Bantuan ini adalah tertinggi yang pernah diberikan oleh mana-mana kerajaan.

Dengan pelaksanaan subsidi ini, kerajaan memperuntukkan sebanyak RM369.5 juta, menjadikan jumlah keseluruhan subsidi adalah sebanyak RM1.1 bilion sejak 5 Februari 2022.

Isu kenaikan harga barang tidak berlaku di Malaysia sahaja, sebaliknya ia adalah fenomena global ekoran gangguan rantaian bekalan akibat konflik geopolitik dan perubahan iklim.


Semalam tolak, hari ini Dr Dzul kata dua minggu PKP penuh tak cukup

Selepas kenyataannya terpaksa ‘diperbetulkan’ oleh Menteri Besar Selangor, Datuk Seri Amirudin Shari semalam, Pengerusi Pasukan Petugas Khas Menangani Covid-19 Selangor (STFC) Datuk Seri Dr Dzulkefly Ahmad, hari ini membuat pusingan U.

Semalam pada sidang media bersama Pengerusi Jawatankuasa Tetap Kesihatan Awam, Perpaduan dan Pembangunan Wanita dan Keluarga Selangor, Dr Siti Mariah Mahmud, Dr Dzulkefly menolak Perintah Kawalan Pergerakan (PKP) penuh jika Kerajaan Pusat ingin melaksanakannya.

Bekas menteri kesihatan itu mendakwa Selangor bukanlah paling parah dalam kes Covid-19 kerana negeri ini menduduki tempat keempat selepas Sabah, Kuala Lumpur dan Sarawak dari segi nisbah penduduk.

Bagaimanapun lebih sejam kemudian, Amirudin terpaksa memperbetulkan kenyataan Dr Dzulkefly sambil menyatakan kerajaan Selangor menyerahkan keputusan melaksanakan PKP penuh kepada Pusat.

Namun, hari ini Dr Dzulkefly menegaskan pula bahawa, tempoh PKP penuh selama dua minggu tidak cukup untuk benar-benar menghentikan jangkitan virus tersebut, terutamanya jangkitan yang membabitkan kluster yang mempunyai beberapa generasi.

Katanya jika PKP penuh dilaksanakan di Selangor, kaedah yang dilakukan haruslah berbeza, berbanding dengan pelaksanaannya semasa PKP 1.0.

“Situasi semasa jangkitan Covid-19 di negeri itu memerlukan pendekatan yang berbeza, iaitu ia mesti bersekali dengan tindakan-tindakan yang dapat menghentikan penularan Covid-19,” katanya.

Beliau berkata, jika Kerajaan Persekutuan memutuskan untuk menguatkuasakan PKP ke atas mana-mana ia hendaklah dilakukan berasaskan kepada bukti saintifik dan epidemiologi yang telus.

“Surveilan berkala / ujian saringan Covid-19 menggunakan kaedah RTK-Ag yang pantas bagi masyarakat, hendaklah dilaksanakan dan dilaksana oleh kesemua pihak bagi tujuan mengekang penularan dengan pantas.

“Pengurusan kes-kes Covid-19 di peringkat masyarakat / kesihatan primer diperkukuh dan dikemaskan secara digital; bagi mengurangkan beban kerja Pejabat Kesihatan Daerah, Klinik-klinik Kesihatan KKM, dan juga kakitangan perubatan di lapangan,” katanya.


Sukar untuk PH dan PN bekerjasama, kata Saifuddin

Mustahil Pakatan Harapan (PH) dan Perikatan Nasional (PN) dapat menjalin kerjasama untuk berdepan pilihan raya umum (PRU) nanti, kata Datuk Seri Saifuddin Nasution Ismail.

Saifuddin yang juga Ketua Setiausaha PH itu berkata PH mempunyai strategi politik berbeza dan memiliki kekuatan tersendiri untuk memenangi PRU walaupun tanpa menjalin kerjasama dengan mana-mana gabungan politik lain.

“Misalnya PRU 2018, latar belakangnya adalah 1Malaysia Development Berhad (1MDB), cukai barang dan perkhidmatan (GST) dan kos sara hidup yang tinggi.

“Tetapi, latar belakang PRU akan datang mungkin pandemik Covid-19, kesan kepada kehidupan rakyat dan ekonomi negara.

“Oleh kerana PRU berbeza, PH sebagai sebuah pakatan politik akan sentiasa melakukan strategi dan pendekatan politik yang sesuai dengan keperluan semasa,” katanya dipetik laporan Utusan Malaysia.

Terdahulu, terdapat cadangan supaya PH dan PN bergabung untuk melawan UMNO dalam PRU nanti.

Bagaimanapun, Saifuddin berkata, pihaknya akan menghormati pandangan mana-mana individu untuk memberikan pendapat.

“Saya menghormati, tetapi pimpinan PH akan sentiasa mengamalkan strategi politik yang anjal dan fleksibel sesuai dengan keadaan,” jelasnya.

PH khususnya PKR tewas teruk dalam Pilihan Raya Negeri (PRN) Melaka lalu, ia mengundang pelbagai kritikan dan kecaman khususnya terhadap Ketua Pembangkang Datuk Seri Anwar Ibrahim.

Anwar menjadi serangan pemimpin DAP dan Amanah kerana dianggap sebagai punca kekalahan teruk dalam PRN Melaka.

Antara langkah salah diambil Anwar adalah mempertahankan calon “katak berprinsip” dengan meletak calon bertanding atas tiket PH walaupun sebelum ini bertindak keluar parti.

Terdahulu, Parti Warisan juga mengumumkan secara rasmi masuk ke Semenanjung dan menjadi parti nasional, ia juga bakal memberi tamparan kepada Anwar kerana Presidennya, Datuk Seri Shafie Apdal juga mahu menjadi Perdana Menteri.


Tiga maut tembakan di AS

Seorang lelaki bersenjata membunuh tiga individu lain apabila dia melepaskan tembakan rambang di medan selera sebuah pusat beli-belah di luar Indiana pada Ahad sebelum seorang lelaki lain menembaknya, lapor media.

Dua orang lagi cedera dalam kejadian itu, yang berlaku di Greenwood Park Mall, pada petang semalam, lapor Indianapolis Star, memetik Ketua Polis Greenwood Jim Ison.

Akhbar itu melaporkan bahawa polis percaya seorang lelaki lain yang juga memiliki senjata api melihat kejadian itu dan melepaskan tembakan ke arah penyerang menyebabkan dia terubunu di tempat kejadian.

Penembak itu bersendirian dan menggunakan raifal serta memiliki beberapa kelopak peluru, menurut akhbar itu.

Polis tidak mendedahkan nama mangsa, lelaki bersenjata atau orang ramai. Pembeli dan pekerja pusat membeli-belah bertempiaran lari menyelamatkan diri apabila terdengar bunyi tembakan.

Ia berlaku di tengah-tengah kebimbangan meluas mengenai kejadian tembakan Amerika Syarikat (AS) di sekolah, tempat kerja dan kawasan awam yang kerap menjadi tajuk utama.

Pembunuhan beramai-ramai menggunakan senjata api sering berlaku sejak Mei di kedai runcit New York, sekolah rendah di Texas dan perarakan Hari Kemerdekaan di Illinois, sekali gus memperbaharui perdebatan sengit mengenai peraturan senjata api.

Jawatankuasa Kehakiman Dewan AS akan mengundi cadangan undang-undang minggu ini yang akan mengharamkan senjata tertentu, kata panel itu pada Jumaat. – Reuters


Buruan polis Nicky mengaku tidak salah 26 tuduhan babit RM36 juta

Ahli perniagaan Nicky Liow Soon Hee mengaku tidak bersalah terhadap 26 pertuduhan pengubahan wang haram berjumlah RM36 juta di Mahkamah Sesyen Shah Alam, hari ini.

Hakim Helina Sulaiman menetapkan jaminan sebanyak RM1 juta dengan dua penjamin berserta syarat melaporkan diri di Jabatan Siasatan Jenayah Komersial (JSJK) Bukit Aman dan menyerahkan pasport kepada mahkamah.

Dia adalah antara orang yang paling dicari di negara ini, di samping dalang skandal 1MDB Jho Low.

Liow menjadi buruan sejak April tahun lalu apabila dia didakwa terbabit dengan kumpulan jenayah terancang, sebelum menyerah diri di pejabat JSJK di Jalan Tun Razak, Kuala Lumpur, kira-kira jam 11 pagi semalam, setelah lebih setahun menyembunyikan diri..

Nicky juga pernah ditahan kerana mencederakan dua anggota Jabatan Sukarelawan (Rela) yang sedang bertugas di pekarangan Tokong Kou Ong Yah, Jalan Merdeka, Kampung Baru Ampang, Kuala Lumpur, lima tahun lalu.

Memetik laporan media semua pertuduhan dibuat mengikut Seksyen 4 (1) Akta Pencegahan Pengubahan Wang Haram.

Jika sabit kesalahan, Nicky berdepan hukuman penjara sehingga 15 tahun dan denda antara RM5 juta atau sehingga lima kali ganda jumlah terbabit.

Media sebelum ini melaporkan, dia yang juga dikenali sebagai Datuk Seri Nicky diburu selepas operasi besar-besaran dilakukan polis Johor.

Polis percaya sindiket itu terlibat dalam pelbagai jenayah terancang seperti penipuan dan pengubahan wang haram. Nicky disiasat mengikut Seksyen 130V hingga 130ZB Kanun Keseksaan kerana aktiviti berkaitan jenayah terancang.

September tahun lalu, 14 individu termasuk dua adik kepada Nicky dilepas tanpa dibebaskan oleh Mahkamah Tinggi Shah Alam, daripada pertuduhan terlibat dalam kumpulan jenayah terancang dikenali sebagai ‘Geng Nicky’.

Dua tertuduh yang merupakan adik Nicky ialah Datuk Liow Wei Kin dan Datuk Liow Wei Loon manakala tertuduh lain ialah Lee Han Keat, Eee Eng Chee, Dr. Jovian Joris Tan Chern Chian, Lee Kam Onn, Datuk Lee Kum Weng, Datuk Loo Siew Chin, Datuk Seri Andrew Lim Kim Ming dan Lim Kang Li.

Empat tertuduh yang merupakan warga China ialah Huang Lei, Gu Xing Qiong, Yujun Wang dan Jiang Xue. Kesemua tertuduh berusia awal 20-an hingga 56 tahun.

Nicky juga terkenal dalam hubungannya dengan organisasi yang diasaskan oleh bekas bos jenayah Macau, Wan Kuok-koi, juga dikenali sebagai Broken Tooth.

Liow dan ‘Broken Tooth’ sangat rapat sehingga dia dilantik sebagai Naib Pengerusi Persatuan Sejarah dan Kebudayaan Hongmen Sedunia yang diasaskan Wan selepas dibebaskan dari penjara pada 2012 dengan tujuan mempromosikan perpaduan dan pertukaran budaya dalam kalangan masyarakat Cina di seluruh dunia.


Tujuh murid antara 10 maut nahas ngeri di Jawa Barat

Sepuluh maut, termasuk tujuh murid manakala 20 lagi cedera, dalam nahas jalan raya melibatkan sebuah treler, trak pikap dan dua motosikal, berhampiran kawasan sekolah di Bekasi, Jawa Barat pada Rabu (31 Ogos 2022).

Ketua Pesuruhjaya Trafik Polis Metro Jaya, Latief Usman berkata kejadian pada jam 11 pagi waktu tempatan itu dipercayai berpunca daripada treler berkenaan yang mengalami masalah brek sebelum merempuh perhentian bas.

Treler terbabit dilaporkan merempuh beberapa pelajar sekolah rendah SDN Kota Baru 2 yang sedang berjalan di hadapan sekolah. Treler itu turut melanggar motosikal, kereta, tiang elektrik dan juga sebuah perhentian bas, lapor Pojoksatu.

Rempuhan itu turut menyebabkan tiang telekomunikasi tumbang dan menghempap trak pikap.

Latief berharap jumlah mangsa yang maut tidak bertambah, menurut laporan media.

Treler berkenaan turut merempuh ibu bapa dan murid Sekolah Rendah Kota Bekasi yang baru menamatkan sesi persekolahan.

Beliau berkata polis akan meneruskan siasatan untuk mengenal pasti punca sebenar nahas.

Latif mengesyaki kemalangan itu bukan berpunca daripada kegagalan brek.

“Sebab ada tanda brek. Jadi, kami berpendapat ia berkaitan dengan kelajuan,” katanya. – Agensi


ULASAN: Penzahiran Sultan Selangor seiring prinsip PN

Parlimen adalah dewan tertinggi perundangan Kerajaan Persekutuan di mana rakyat mengharapkan individu yang terpilih menduduki kerusinya adalah mereka yang berintegriti, amanah dan prihatin, bukannya perasuah dan tidak amanah.

Penzahiran Sultan Selangor, Sultan Sharafuddin Idris Shah berkaitan penegakan nilai integriti, kejujuran dan amanah di dalam pentadbiran negeri atau negara, adalah seiring dengan asas serta prinsip perjuangan Perikatan Nasional (PN).

Prinsip asas PN iaitu integriti, amanah dan prihatin rakyat. Menurut Kamus Dewan Edisi Keempat, integriti membawa maksud kejujuran dan ketulusan selain mengelak daripada melakukan penyelewengan.

Atas kesedaran itu jugalah rakyat, khususnya pengundi, diharap dapat memilih PN bagi menubuhkan sebuah kerajaan yang kukuh dan stabil selepas Pilihan Raya Umum Ke-15 (PRU-15), 19 November ini.

Integriti sebagaimana yang dizahirkan Baginda Sultan Selangor juga adalah prinsip yang mungkin agak sukar untuk ditemukan dalam dunia politik yang penuh pancaroba sekarang.

Berdasarkan prinsip-prinsip itu, pemimpin yang berada di dalam PN – bukan menjalankan tugas untuk kepentingan politik peribadi – tetapi bagi membela kebajikan rakyat dan memajukan negara menerusi kepemimpinan dan pentadbiran yang beramanah dan berintegriti.

Pemimpin PN – meliputi Bersatu, PAS, Gerakan, SAPP dan STAR – mesti meletakkan kepentingan rakyat dan negara melebihi kepentingan peribadi.

Dalam teguran pada Jumaat (21 Oktober 2022), Sultan Selangor mengingatkan pemimpin yang tidak menegakkan nilai integriti, jujur dan amanah, sebaliknya mahukan kuasa dan mencari kekayaan dunia, akan menjadi pengkhianat rakyat dan negara.

“Sesungguhnya pemimpin yang tidak menegakkan nilai integriti, kejujuran dan amanah akan menyebabkan pemimpin itu sendiri terjerumus ke dalam aktiviti bersifat kemunafikan dan kemaksiatan seperti mengamalkan amalan rasuah, salah guna kuasa, pecah amanah dan menyebarkan fitnah yang mengakibatkan kerosakan sebuah kehidupan bermasyarakat dan bernegara.

“Integriti adalah kepatuhan kepada prinsip-prinsip beragama, nilai dan norma sejagat dan etika yang kuat. Insan terbaik yang sangat kita cintai, iaitu junjungan besar Nabi kita Muhammad SAW, Baginda telah menonjolkan dirinya sebagai ikon hamba Allah yang berintegriti tinggi, sehingga dikenali dengan gelaran ‘al-Amin’, iaitu ‘yang sangat dipercayai’ dalam kalangan masyarakat Islam ketika itu,” titah baginda lagi.

Untuk rekod, UMNO dan Barisan Nasional (BN) telah memerintah negara sejak merdeka, namun sejak beberapa tahun lalu ramai pemimpinnya hilang integriti dan tidak amanah, terpalit rasuah, penyalahgunaan kuasa dan mengumpul harta untuk diri sendiri.

Kemuncaknya apabila Perdana Menteri daripada UMNO sendiri, Datuk Seri Najib Razak, didapati bersalah dalam penyelewengan dana SRC International, dan kini menjalani hukuman penjara 12 tahun.

Bukan itu sahaja, malah dalam kalangan anak isteri pemimpin UMNO dan BN juga turut mengambil kesempatan memperkayakan diri. Sebagai contoh, isteri najib, Datin Seri Rosmah Mansor turut didakwa atas kesalah rasuah, dan mahkamah mendapati dia bersalah meminta rasuah RM187.5 juta dan menerima suapan RM6.5 juta membabitkan projek solar hibrid bernilai RM1.25 bilion untuk 369 sekolah luar bandar di Sarawak.

Dia kemudian dikenakan hukuman penjara 10 tahun bagi setiap pertuduhan dan denda RM970 juta – tertinggi dalam sejarah.

Demikian juga Presiden UMNO yang juga Pengerusi BN sekarang, Datuk Seri Ahmad Zahid Hamidi, yang menghadapi 87 pertuduhan jenayah termasuk pecah amanah jenayah dan rasuah.

Semua kes-kes tidak amanah, salah guna kuasa, rasuah dan penyelewengan itu dilakukan pemimpin UMNO dan BN, ketika mereka memerintah negara sebelum kalah dalam PRU-14 pada 2018.

Jika tidak kerana kekalahan itu, pastinya kes-kes rasuah, penyalahgunaan kuasa dan penyelewengan wang rakyat, yang mereka lakukan, tertutup rapat dan kesalahan itu akan terus dilakukan.

Oleh itu, rakyat Malaysia sewajarnya menghayati bahawa untuk negara melangkah ke hadapan dengan lebih yakin dan gagah, kita memerlukan satu ekosistem budaya, politik dan pengurusan kerajaan yang bebas rasuah, berintegriti, amanah dan prihatin rakyat.

Pengalaman daripada pentadbiran terdahulu yang dilingkari amalan rasuah merupakan suatu kemungkaran yang rosak lagi merosakkan, perlu dijadikan pelajaran.

Amalan “ambil apa yang sempat” atau “rembat apa yang dapat” atau “sakau-menyakau” tidak boleh menjadi budaya dalam PN. Ini adalah budaya yang salah dari segi hukum agama, undang-undang, moral dan etika masyarakat.

Amalan ini jika dibiarkan membarah boleh menjadi punca kejatuhan bukan sahaja parti politik, tetapi masyarakat, negara dan tamadun.

Sehubungan itu, rakyat, terutama anak muda, sewajarnya memberi sokongan kepada PN pada PRU-15, 19 November depan. Keluar beramai-ramai membuang undi supaya kerajaan yang dibentuk kelak berintegriti, amanah dan prihatin rakyat, bukan kerajaan yang dipimpin perasuah, tidak amanah dan tidak mempedulikan nasib rakyat.

Dek kerana itu juga, PN mengenakan syarat bahawa semua calonnya wajib menandatangani akujanji dan lafaz sumpah menolak rasuah sebagai tanda komitmen untuk tidak melanggar akta Suruhanjaya Pencegahan Rasuah Malaysia.

Perkara ini sudah dipraktikkan pada Pilihan Raya Negeri (PRN) Johor serta Melaka dan akan diteruskan pada PRU-15. Semua calon akan angkat sumpah lafaz ikrar dengan nama Allah bahawa mereka komited menentang dan tidak akan membuat sesuatu yang menyalahi akta SPRM.

Razali bin Zakaria

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Pejuang mohon masuk PN, Hadi kata akan dibincang

Permohonan Parti Pejuang Tanah Air (Pejuang) untuk menyertai Perikatan Nasional (PN) akan diteliti dan dibincangkan dalam Mesyuarat Majlis Tertinggi gabungan itu, lapor Sinar Harian.

Timbalan Pengerusi PN, Tan Sri Abdul Hadi Awang berkata penyertaan mana-mana pihak dalam gabungan itu perlu dibincangkan secara kolektif melibatkan semua parti komponen.

“Saya ada menerima surat dari Pejuang mengenai permohonan untuk menyertai PN, kita akan bincang perkara ini dalam mesyuarat.

“(Tarikh mesyuarat) kita belum terima lagi daripada setiausaha parti,” katanya kepada media selepas hadir menyempurnakan Majlis Penutup Hari As-Sabiqun di Dewan Tok Guru, Rusila di Marang pada Sabtu (4 Mac 2023).

Presiden PAS itu menyifatkan permohonan tersebut sebagai perkembangan positif buat PN.

“Itu menandakan PN mendapat sambutan daripada semua pihak,” katanya.

Pejuang sebelum ini dilaporkan berkata menghantar surat permohonan bagi menyertai PN.

Presiden Pejuang, Datuk Seri Mukhriz Mahathir berkata surat berkenaan diutuskan kepada Pengerusi PN, Tan Sri Muhyiddin Yassin selain salinan turut diserahkan kepada Abdul Hadi dan Presiden Gerakan, Datuk Dr Dominic Lau Hoe Chai.


Salahuddin yakin pengundi UMNO tiada masalah undi calon parti dalam PH

Datuk Seri Salahuddin Ayub berpendapat ahli parti komponen Pakatan Harapan (PH) dan Barisan Nasional (BN) di peringkat akar umbi, tiada masalah untuk mengundi calon bukan daripada parti sendiri pada Pilihan Raya Negeri (PRN) di enam negeri, tahun ini.

Timbalan Presiden Amanah itu percaya ahli parti PH dan BN, akan patuh serta memberikan sokongan dan undi kepada calon yang telah ditetapkan, menurut laporan Bernama.

“Kita harap undi daripada PH akan dapat diterjemah dalam bentuk sokongan daripada BN dan begitu juga sebaliknya, transformasi ini penting, jadi saya harap dengan kesepakatan itu calon yang ditampilkan dapat sokongan sama ada PH atau BN,” katanya.

Beliau berkata demikian kepada pemberita pada majlis Rumah Terbuka Hari Raya Aidilfitri Bersama Ahli Parlimen Pulai hari ini.

Beliau mengulas mengenai kenyataan Ahli Majlis Tertinggi UMNO Datuk Seri Ahmad Maslan semalam yang dilaporkan berkata pengundi UMNO perlu memilih calon daripada Kerajaan Perpaduan pada PRN tanpa mengira calon tersebut daripada parti mana termasuk DAP.

Salahuddin berkata berdasarkan pengalamannya, berada dalam gabungan parti politik, kebiasaannya ahli parti akan patuh dan undi calon yang telah dipersetujui oleh pemimpin mereka.


Model pakai seksi: Kerajaan PAS panggil penganjur minggu fesyen

Tindakan tegas akan diambil terhadap penganjur Minggu Fesyen Kedah 2022 2022 (KFW22) kerana didakwa menampilkan model berpakaian seksi, termasuk memakai baju terbuka tanpa coli.

Dalam beberapa gambar yang tular di media sosial, model itu memakai blazer hijau dengan butang terbuka, dan kelihatan seperti tidak memakai coli.

Pengerusi Jawatankuasa Kesihatan dan Kerajaan Tempatan Kedah Datuk Dr Mohd Hayati Othman berkata pihak berkuasa juga akan memanggil penganjur acara untuk mendapatkan penjelasan di sebalik fesyen itu.

“Kami menerima aduan mengenai acara itu kerana menampilkan model berpakaian kurang sopan. Kami akan memanggil penganjur dan menuntut penjelasan,” katanya dalam catatan Facebook malam tadi.

Beliau berkata hasil semakan mendapati pihak penganjur tidak memohon permit dan tidak mendapat kelulusan pihak berkuasa tempatan (PBT) untuk mengadakan acara itu.

“Saya menerima aduan mengenai penganjuran Kedah Fashion Week yang menampilkan model dengan pakaian yang mencolok mata.

“Pihak saya akan memanggil penganjur, meminta penjelasan dan mengenakan tindakan sewajarnya,” katanya.

Semalam, tular di media sosial gambar model wanita yang berpakaian mencolok mata pada KFW22 di sebuah pusat beli-belah di Alor Setar yang berlangsung selama tiga hari bermula 5 hingga 7 Ogos.

Gambar yang tular itu kemudian mendapat kritikan daripada orang ramai termasuk netizen yang mempersoalkan kepimpinan kerajaan negeri yang diterajui PAS.

Sementara itu, pusat beli-belah Aman Central Mall, penganjur KFW22, hari ini memohon maaf berhubung penampilan tetamu yang berpakaian tidak senonoh pada majlis itu.

Gambar tetamu tidak dikenali itu telah menjadi viral sejak semalam.

Tetamu itu memakai blazer hijau dengan butang terbuka, dengan dada dan perut dibiarkan terdedah oleh apa yang kelihatan seperti baju lutsinar di bawah pakaian luar.

Dalam satu kenyataan, pengurusan pusat beli-belah itu mengakui bahawa gambar tular itu adalah gambar tetamu di KFW22 dan menegaskan ia tidak “mencerminkan imej yang mereka cuba promosikan.”


Contohi negeri PN salur peruntukan kepada pembangkang, Bersih gesa kerajaan campuran

Kerajaan campuran digesa mencontohi negeri ditadbir Perikatan Nasional (PN) yang menyediakan peruntukan sama rata kepada semua wakil rakyat, termasuk daripada pembangkang.

Gesaan tersebut dibuat Gabungan Pilihan Raya Bersih dan Adil (Bersih) ekoran kerajaan Datuk Seri Anwar Ibrahim yang tidak memberi peruntukan kepada Ahli Parlimen PN selepas hampir 8 bulan lebih memerintah.

Mengingatkan kerajaan campuran Pakatan Harapan dan Barisan Nasional (PH-BN) tentang janjinya untuk memperuntukkan Dana Pembangunan Kawasan Pilihan Raya (CDF) sama rata kepada semua wakil rakyat, Bersih menggesa kerajaan persekutuan serta semua sembilan negeri termasuk Sabah dan Sarawak supaya segera menggubal dan menyediakan dana yang sama rata untuk semua ahli Dewan Undangan Negeri (ADUN), tanpa mengira fahaman politik.

“Pemberian peruntukan CDF yang sama rata tanpa melihat kepada gabungan politik seperti yang dimulakan oleh kerajaan Perak di bawah pimpinan Datuk Seri Saarani Mohamad sejak 2020 dan kini diikuti oleh kerajaan Kelantan perlu diteladani dan diikuti oleh negeri-negeri lain.

“Kematangan politik seperti yang dilakukan di Perak dan Kelantan adalah jalan ke hadapan untuk negara bergerak ke arah politik yang lebih profesional dan tidak menghukum hanya kerana berbeza ideologi politik,” kata Bersih dalam satu kenyataan hari ini.

Rabu lalu, Menteri Besar Kelantan Datuk Mohd Nassuruddin Daud memberi jaminan semua ADUN negeri itu akan menerima peruntukan sama daripada kerajaan negeri.

Beliau berkata pihaknya akan berlaku adil kepada semua wakil rakyat sama ada daripada pembangkang kerana mereka dipilih rakyat.

“Walaupun aliran politik berbagai-bagai, pilihan raya telah selesai, yang ada ialah wakil rakyat iaitu wakil kepada rakyat,” kata Nassuruddin.

Bersih juga berkata adalah tidak wajar Perdana Menteri mengumumkan kerajaan pusat akan memberikan peruntukan kepada ahli Parlimen pembangkang dan kemudian meminta ketua pembangkang daripada PN berunding dengan kerajaan persekutuan mengenai perkara itu.

Menurut gabungan itu kerajaan campuran PH-BN bukan sahaja bertanggungjawab melaksanakan manifesto di peringkat persekutuan dan di semua negeri di bawah pimpinannya tetapi juga merundingkan pakej undang-undang CDF yang sama rata dalam persekutuan dan semua 13 negeri, termasuk yang diperintah oleh PN, GPS dan GRS.

“Penafian CDF sama rata di kawasan yang dimenangi wakil rakyat pembangkang merupakan satu bentuk hukuman kepada rakyat.

“Sekalipun jika peruntukan itu diturunkan pula melalui penyelaras kawasan parti kerajaan yang sering kali bakal dijadikan calon, ia tetap penyalahgunaan sumber kerajaan untuk tujuan kepartian secara keji.”

Menyebut apa yang dipanggil sebagai kes paling ekstrem, Bersih berkata di Sarawak, ADUN kerajaan menerima peruntukan minimum RM8 juta setahun manakala wakil pembangkang diberi RM0, sambil menambah situasi sedemikian tidak boleh diterima.

“Malah pemberian peruntukan tidak saksama seperti yang diamalkan oleh kerajaan Selangor, Pulau Pinang, Johor, Pahang – di mana ADUN kerajaan diberi lebih peruntukan daripada ADUN pembangkang – juga amalan lapuk yang tidak selari dengan nilai (kerajaan) Madani,” katanya.

PN mengekalkan penguasaan di Kedah, Terengganu dan Kelantan – tiga negeri sebelum ini di bawah pentadbirannya – pada pilihan raya 12 Ogos.

Ia juga berjaya menembusi Selangor dan Pulau Pinang, yang dipertahankan oleh PH-BN bersama Negeri Sembilan.


Siti Bainun paksa Bella makan nasi goreng banyak cili, kata saksi

Seorang saksi memberitahu Mahkamah Sesyen Kuala Lumpur, dia ternampak pengasas Rumah Bonda, Siti Bainun Ahd Razali memegang dagu Bella dan memaksa gadis sindrom down itu makan nasi goreng yang dicampur banyak cili.

Pegawai penyelidik undang-undang di sebuah firma guaman, Suhana Zam, 40, memberitahu mahkamah bahawa dia sedang duduk di meja makan di sebuah unit kondominium di Wangsa Maju, milik Siti Bainun, ketika kejadian pada Mei 2021, lapor Bernama.

“Bella berdiri menghadap Siti Bainun di hadapan peti ais dan terdapat bangku kayu di situ. Saya lihat Bainun meletakkan sepinggan nasi goreng dan cili potong yang banyak, lebih banyak dari nasi goreng.

“Dia (Siti Bainun) campur nasi goreng, dia pegang dagu Bella dan paksa Bella makan. Bella menolak tetapi dipaksa makan.

“Saya terkejut melihat Bella diperlakukan sebegitu. Saya tidak berkata apa-apa kerana ketika itu saya tidak mahu bersemuka dengan Bainun kerana bimbang reaksinya jika berdepan,” kata Suhana semasa peperiksaan oleh Timbalan Pendakwa Raya, Nor Azizah Mohamad, pada perbicaraan kes Siti Bainun.

Dalam prosiding sebelum ini, penghuni Rumah Bonda, Yasmin Nahar Mahmood, 18, memberitahu mahkamah bahawa Bella telah diberi makan seperiuk nasi yang dicampur cuka, kunyit, garam, kicap, cili dan cili serpihan, serta ayam goreng busuk, oleh Siti Bainun pada bulan puasa.

Sementara itu, Suhana berkata, dia juga melihat kesan lebam sebesar tapak tangan di sebelah kanan muka Bella ketika pergi ke rumah Siti Bainun pada 13 Jun 2021.

“Saya ke rumah Bainun sebab Bainun ajak makan ketam raja ala-ala ‘shell out’. Setibanya di rumah pada jam 5 petang saya lihat rambut Bella telah dipotong pendek dan dia memakai baju lengan panjang.

“Bella kelihatan ketakutan dan terdapat kesan lebam sebesar tapak tangan di sebelah kanan mukanya. Itulah keadaan Bella yang paling teruk pernah saya lihat,” kata saksi itu.

Saksi pendakwaan kelapan berkata, semasa berada di rumah itu, dia melihat waktu makan Bella tidak teratur, dan setiap kali remaja itu dihukum berdiri berjam-jam oleh Siti Bainun dia tidak melihat sesiapa memberi gadis itu sebarang makanan atau minuman.

Menjawab soalan Nor Azizah mengenai keadaan Bella yang tidak diberi makan dan minum selama berjam-jam, Suhana berkata remaja itu berdiri sendirian dan tidak boleh bercakap.


Bukit Aman berjaya selesaikan 1,658 kes curi kenderaan

Jabatan Siasatan Jenayah (JSJ) Bukit Aman berjaya menyelesaikan 1,658 kes curi kenderaan dengan penahanan 1,225 individu menerusi Op Lejang Khas 2023 yang bermula Januari hingga April lepas.

JSJ Bukit Aman dalam kenyataan yang dimuat naik di laman Facebooknya memaklumkan dalam tangkapan berkenaan, pihaknya turut merampas 847 buah kenderaan yang dipercayai dicuri dianggarkan bernilai RM19.8 juta dan wang tunai RM502,865, menurut laporan Bernama.

“Kesemua individu tersebut (1,225 orang) ditahan dalam 1,049 serbuan yang dilakukan pihak polis di seluruh negara.

“Menurut statistik yang dikeluarkan jabatan ini, sebanyak 6,709 kertas siasatan dibuka bagi kecurian kenderaan dan 639 kertas siasatan berjaya dituduh bagi tempoh empat bulan pertama tahun ini,” menurut kenyataan itu.

Dalam pada itu, JSJ turut menasihati orang ramai supaya tidak meletakkan kenderaan di kawasan yang tidak mempunyai sistem kamera litar tertutup dan lakukan ujian keberkesanan terhadap sistem penggera kenderaan.

“Pencuri tidak akan mencuri kenderaan yang dilengkapi dengan sistem tambahan dan orang ramai juga digalakkan untuk tidak menangguhkan laporan polis sekiranya kenderaan mereka dicuri,” menurut kenyataan itu.


4 juta dos vaksin Sinovac sebulan akan dikeluarkan Pharmaniaga

Pharmaniaga LifeScience Sdn Bhd (PLS) sedia meningkatkan pengeluaran vaksin Sinovac daripada dua juta kepada empat juta dos sebulan bagi menampung keperluan orang ramai dan membantu kerajaan mempercepat program vaksinasi.

Anak syarikat milik penuh Pharmaniaga itu ketika ini sedang menunggu kelulusan Pentadbiran Makanan dan Ubat-Ubatan China (CFDA) untuk mengeluarkan vaksin dua dos sebotol sebelum mengemukakannya kepada Bahagian Regulatori Farmasi Negara (NPRA).

“Kapasiti pengeluaran dijangka meningkat kepada empat juta dos sebulan jika permohonan untuk mengeluarkan vaksin dua dos sebotol diluluskan. Kami menjangkakan penilaian akan mengambil masa kira-kira dua hingga tiga minggu selepas ia dikemukakan kepada NPRA, yang akan disusuli dengan satu lagi ujian kestabilan untuk vaksin dua dos sebotol.

“Semua syarat ini adalah amalan standard dalam industri vaksin bagi memastikan ia selamat sebelum diedarkan kepada orang ramai,” kata Pengarah Urusan Kumpulan Pharmaniaga Berhad Datuk Zulkarnain Md Eusope lapor Bernama hari ini.

Beliau berkata setakat 23 Mei lepas, kilang berteknologi tinggi PLS telah menyiapkan pengeluaran vaksin COVID-19 jenis Sinovac secara ‘fill and finish’ sebanyak 1,889,800 dos.

Zulkarnain berkata daripada jumlah tersebut, kilang yang menerima pengiktirafan Kesatuan Eropah itu telah menyerahkan sebanyak 290,480 dos kepada Kementerian Kesihatan pada 11 Mei lepas, yang merupakan sebahagian daripada 200 liter vaksin pukal yang diterima pada Februari untuk pengesahan proses.

“Sejumlah 320,000 dos kini menunggu kelulusan NPRA sebelum diedar untuk kegunaan rakyat. Sejumlah 319,320 dos dalam proses penghantaran manakala baki 960,000 dos menjalani 12 ujian kawalan kualiti sebelum proses Lot Release bagi kelulusan NPRA yang dijangka selesai menjelang akhir bulan ini,” katanya.

Beliau berkata kilang itu juga dijangka mengeluarkan sejumlah 720,000 dos vaksin secara ‘fill and finish’ yang prosesnya telah dimulakan pada Ahad lepas dan dijangka selesai pada 31 Mei 2021 sebelum menjalani 12 ujian kawalan kualiti.

PLS berharap untuk mengeluarkan dua juta dos lagi vaksin Sinovac secara ‘fill and finish’ pada Jun dan menerima tiga juta dos dari China, menjadikan jumlah keseluruhan bagi bulan itu dijangka mencecah lima juta dos.

Katanya syarikat itu juga sedang menunggu kelulusan CFDA untuk mengeluarkan vaksin COVID-19 jenis Sinovac untuk kanak-kanak berusia tiga hingga 17 tahun dan berharap ia boleh dilaksanakan pada suku ketiga atau keempat tahun ini, tertakluk kepada kelulusan.

Zulkarnain juga berkata PLS adalah pengedar tunggal Sinovac di Malaysia dan semua pihak perlu melalui syarikat itu jika mereka berhasrat untuk menyumbangkan vaksin tersebut.


Kes semalam meningkat sedikit, sifar kematian empat hari berturut-turut

Jumlah jangkitan baharu harian Covid-19 di seluruh negara dalam tempoh 24 jam semalam (Rabu, 25 Januari 2023) meningkat sedikit kepada 132 kes, berbanding 101 yang direkodkan pada Selasa, lapor Kementerian Kesihatan (KKM).

Dalam tempoh semalam juga, negara tidak melaporkan sebarang kes kematian akibat komplikasi Covid-19 – empat hari berturut-turut.

Ini menjadikan kumulatif kematian sejak 17 Mac 2020 di seluruh negara kekal kepada 36,932 mangsa, termasuk 7,866 kes kematian di luar fasiliti kesihatan atau ‘brought in death’ (BID).

Pada masa sama, KKM juga memaklumkan bahawa lapan kes semalam turut melibatkan kanak-kanak, dengan tiga daripada kes itu membabitkan kanak-kanak berusia 0 hingga empat tahun, dan lima lagi berusia lima hingga 11 tahun.

Daripada jumlah jangkitan baharu semalam, 81 kes melibatkan individu yang telah menerima suntikan vaksin dos penggalak, diikuti 25 (individu yang lengkap divaksinasi); satu kes melibatkan individu belum lengkap divaksinasi; dan 25 kes (individu tidak divaksinasi).

Jumlah terbaharu itu menjadikan kumulatif positif sejak kes pertama dikesan pada 25 Januari 2020 sebanyak 5,035,205 dengan 4,988,489 pesakit telah sembuh, termasuk 346 yang pulih semalam.

Data laman sesawang KKMNOW yang dikemas kini tengah malam tadi menunjukkan sehingga semalam sebanyak 9,783 kes masih aktif, turun berbanding 9,998 kes pada Selasa.

Sementara itu, 9,402 pesakit Covid-19 dilaporkan masih menjalani kuarantin di rumah, turun berbanding 9,635 yang dicatat pada Selasa. Tiada pesakit yang ditempatkan di PKRC.

Bagaimanapun menurut KKM, jumlah pesakit yang menerima rawatan di hospital meningkat lagi kepada 370 orang berbanding 351 pada Selasa dan 337 (Isnin).

Seramai 11 pesakit dimasukkan ke unit rawatan rapi (12 pada Selasa), dengan 10 daripadanya memerlukan alat bantuan pernafasan.

Berikut adalah pecahan kes baharu semalam mengikut negeri dan wilayah, serta kumulatif kes positif:


18 kematian, 31,696 angka terkumpul

Kes kematian akibat komplikasi Covid-19 sejak wabak itu menular di negara ini awal 2020, meningkat kepada 31,696 kes, setelah 18 lagi pesakit meninggal dunia dalam tempoh 24 jam semalam.

Kementerian Kesihatan (KKM) menerusi laman sesawang Covidnow yang dikemas kini tengah malam tadi memaklumkan, dua pesakit meninggal dunia sebelum sempat menerima rawatan di hospital dan dikategorikan sebagai kes ‘brought in death’ (BID).

Sehingga kini sebanyak 6,392 kes BID dilaporkan di seluruh negara.

Daripada kes kematian semalam, Johor merekodkan empat pesakit meninggal dunia, menjadikan kumulatif di negeri itu meningkat kepada 3,881 kes.

Sehingga semalam, Johor merekodkan 248,419 kes positif, dengan 238,491 pesakit telah sembuh, serta 6,047 kes dan 27 kluster lagi masih aktif.

Daripada jumlah kes aktif itu seramai 5,130 pesakit menjalani kuarantin di rumah; 419 ditempatkan di PKRC; 481 dimasukkan ke hospital; dan 17 dirawat di unit rawatan rapi (ICU) dengan 11 daripadanya memerlukan alat bantuan pernafasan.

Sementara daripada 27 kluster aktif itu pula, 14 adalah berkaitan tempat kerja; komuniti (empat); masing-masing tiga kluster import dan kumpulan berisiko tinggi; dan masing-masing satu kluster pendidikan, pusat tahanan serta keagamaan.

Sehingga semalam sebanyak 80.5 peratus populasi di Johor atau 3,044,462 individu telah lengkap divaksinasi, 81.4 peratus atau 3,078,712 lagi menerima sekurang-kurangnya satu dos, dan 777,271 individu lagi menerima dos penggalak.

Bagi negeri-negeri lain, Kedah merekodkan tiga kematian diikuti masing-masing dua kes di Pahang, Selangor, Terengganu serta Kuala Lumpur; dan masing-masing satu kes di Kelantan, Melaka, dan Perak.

Tiada kes kematian dilaporkan di Negeri Sembilan, Perlis, Pulau Pinang, Sabah, Sarawak, Labuan dan Putrajaya.

Sejak awal 2020 lalu, 10 negeri kekal mencatat angka kematian melebihi 1,000 kes, dengan Selangor menjadi tiga negeri tertinggi apabila merekodkan sebanyak 9,996 kes diikuti Johor dengan 3,881 kes dan Sabah (2,798 kes).

Berdasarkan statistik Covidnow, 27.2 peratus daripada kematian akibat Covid-19 di negara ini dalam tempoh seminggu lalu melibatkan pesakit berumur 70 hingga 79 tahun, diikuti 25.9 peratus (80 tahun ke atas); 22.2 peratus (60 – 69 tahun); 9.3 peratus (50 – 59 tahun); 8.6 peratus (40 – 49 tahun); 4.3 peratus (30 – 39 tahun); 1.2 peratus (18 – 29 tahun); dan masing-masing 0.6 peratus bagi pesakit berusia 0 hingga 6 tahun dan 12 ke 17 tahun.

Sehingga semalam, negara mencatat 2,788,860 kumulatif kes positif, termasuk 11,507 kes import, dengan 2,717,422 pesakit telah sembuh dan 39,742 kes masih aktif.

Daripada jumlah kes aktif itu seramai 32,517 pesakit menjalani kuarantin di rumah; 3,583 ditempatkan di PKRC; 3,389 dimasukkan ke hospital; dan 253 pesakit dirawat di ICU dengan 106 daripadanya memerlukan alat bantuan pernafasan.

Lima negeri kekal merekodkan kumulatif kes positif melebihi 100,000 dengan Selangor mencatat 794,350 kes, diikuti Sarawak (252,505 kes); Johor (248,419); Sabah (242,705); dan Kuala Lumpur (213,129 kes).

Jumlah kes berkaitan Covid-19 di negara-negara ASEAN sehingga 10 Januari 2022.


MP Johor gesa kerajaan teliti makanan basi, nasi mentah di PPS

Dua Ahli Parlimen Johor menggesa kerajaan meneliti kualiti makanan yang dihantar kepada mangsa banjir di negeri itu susulan terdapat laporan makanan basi, nasi mentah dan makanan terlalu lewat diterima.

Datuk Seri Dr Wee Ka Siong (BN-Ayer Hitam) menegaskan perkara seumpama itu sepatutnya berlaku.

“Minta kerajaan tengok balik…nombor satu, kualiti makanan. Jangan hantar makanan basi, nasi tak masak.

“Kedua, minta tolong supaya percepatkan urusan ini (isu penghantaran makanan) kerana dulu kita tidak ada masalah. Sejak 2006, kita sudah berkali-kali menguruskan banjir tetapi kali ini disebabkan kita tukar format,” katanya mencelah Aminolhuda Hassan (PH-Sri Gading) ketika perbahasan Rang Undang-Undang Perbekalan 2023 di Dewan Rakyat, hari ini.

Sebelum ini, Ka Siong ada berkongsi video pertemuannya dengan beberapa mangsa banjir di Johor yang mengadu tentang kelewatan makanan yang sampai ke PPS.

Malah beliau turut menunjukkan kualiti dan kuantiti makanan yang diterima mangsa banjir melalui klip video yang dikongsi di akaun media sosialnya.

Tegas Ka Siong kerajaan tidak sepatutnya hanya bergantung kepada satu kontraktor untuk membekalkan makanan kepada mangsa banjir.

Dalam pada itu Aminolhuda turut membangkitkan perkara sama yang melanda di kawasannya sendiri di mana makanan yang dihantar kepada mangsa banjir lewat.

Selain itu katanya mangsa banjir di negeri itu turut berdepan kekurangan keperluan asas termasuk khemah untuk berteduh.

“Penduduk kekurangan peralatan. Sudah pindah dan duduk di tempat yang ditentukan tetapi khemah lambat sampai.

“Khemah, selimut dan keperluan asas untuk mereka dapat berteduh serta berehat, amat diperlukan,” katanya.


AirAsia X terus catat kerugian bersih RM11.94 juta

AirAsia X Bhd (AAX) terus mencatatkan kerugian bersih berjumlah RM11.94 juta pada suku kedua berakhir 31 Disember 2021 di belakang hasil sebanyak RM119.31 juta.

Tidak ada maklumat kewangan perbandingan yang tersedia untuk tempoh yang sama tahun terdahulu memandangkan tahun kewangan kumpulan telah berubah dari 31 Disember 2020 kepada 30 Jun 2021, lapor Bernama.

“Tiada dividen diumumkan, diluluskan atau dibayar pada suku tahun yang ditinjau,” menurut syarikat penerbangan tambang rendah jarak jauh itu dalam satu makluman kepada Bursa Malaysia.

“Dalam tempoh tiga bulan sehingga Disember 2021, syarikat itu memperoleh pendapatan sebanyak RM119.4 juta melalui operasi kargo dan pajakan, naik sebanyak RM48.5 juta atau 68 peratus berbanding suku sebelumnya dan peningkatan berjumlah RM112.0 juta daripada suku yang sama pada 2020, yang hanya merekodkan hasil sebanyak RM7.4 juta.

“Peningkatan hasil yang ketara ini mencerminkan tumpuan baharu bagi mengembangkan perniagaan kargo syarikat, strategi yang akan digabungkan dengan pengangkutan penumpang untuk memastikan semua laluan operasi menjanjikan keuntungan sepanjang masa,” katanya.

AAX berkata operasi dalam suku berkenaan hanya membabitkan sejumlah tiga pesawat.

“Memandangkan lebih banyak pesawat secara progresif akan diaktifkan, hasil kargo dan pajakan dijangka akan terus berkembang dan ini, bakal mendapat tambahan hasil daripada jualan penumpang apabila pasaran dibuka semula,” katanya.

Kumpulan itu ketika mengulas mengenai perkara yang berkaitan dengan penstrukturan semula hutang dan korporat syarikat berkata kemajuan yang ketara telah dibuat pada suku tersebut.

Katanya, Mahkamah Tinggi telah meluluskan penyusunan semula hutang yang dicadangkan pada 16 Disember 2021.

“Penstrukturan semula hutang yang dicadangkan akan berkuatkuasa apabila perintah sanksi dengan Pendaftar Syarikat diserahkan, yang dijangka berlaku pada minggu-minggu akan datang,” katanya.

AAX, yang melaporkan kerugian bersih kumpulan sebanyak RM33.69 juta untuk tempoh kewangan 18 bulan hingga 30 Jun 2021, menjadi terbitan praktik Nota 17 menjelang Oktober 2021 selepas juruaudit luar menyatakan penafian pendapat dalam kenyataan kewangan syarikat diaudit bagi tempoh 18 bulan.

Syarikat penerbangan itu terus berada dalam kerugian pada suku pertama yang berakhir 30 Sept 2021, melaporkan kerugian bersih sebanyak RM149.14 juta.

Pada penutup hari ini, saham AAX naik 3.88 peratus kepada 54 sen dengan 865,900 saham bertukar tangan.


PAS terbuka kerjasama dengan mana-mana parti kecuali PH: Tuan Ibrahim

PAS terbuka untuk bekerjasama dengan mana-mana parti politik selain Pakatan Harapan (PH) untuk menghadapi pilihan raya umum ke-15 (PRU-15).

Timbalan Presidennya Datuk Seri Tuan Ibrahim Tuan Man berkata kerjasama itu penting kerana PAS melihat terdapat sekurang-kurangnya 27 kerusi Parlimen berpotensi dimenangi PH jika tidak wujud persefahaman antara Perikatan Nasional (PN) dan Barisan Nasional (BN), lapor Bernama.

“Kerana itu saya melihat bahawa perlunya ada kerjasama menyeluruh (antara PN dan BN) yang kami harapkan tetapi PAS bersedia, kalau sekiranya BN buat keputusan sebagaimana yang telah diumum, kami bersedia untuk berlawan (dengan BN),” katanya.

Beliau berkata demikian ketika ditemui pemberita pada Himpunan 5K dan Pelancaran Jentera Pilihan Raya PAS Melaka di perkarangan Pejabat Badan Perhubungan PAS Melaka di Semabok di sini malam tadi.

Timbalan Pengerusi BN Datuk Seri Mohamad Hasan sebelum ini dilaporkan berkata BN kekal dengan keputusan untuk bergerak secara solo bagi menghadapi PRU15.

Sebelum ini, Ahli Jawatankuasa PAS Pusat Dr Mohd Zuhdi Marzuki dipetik sebagai berkata PH berpotensi menang besar pada PRU15 ini berikutan terdapat 27 kerusi berisiko besar jatuh ke tangan PH jika tiada perpaduan antara BN dan PN.

Mengulas mengenai penggunaan logo yang akan digunakan parti itu pada PRU15 nanti, Tuan Ibrahim berkata secara prinsipnya PAS akan menggunakan logo PN dan akan membincangkannya secara spesifik.

“Tentang logo, ada permintaan yang parti terima daripada negeri pantai timur khususnya yang mereka mencadangkan penggunaan logo parti, tapi ini perlu dibincang dan diperhalusi di peringkat kepimpinan parti,” katanya.